title: Deċiżjoni tal-Kunsill (UE) 2015/954 tas-16 ta' Ġunju 2015 li tagħti lis-Sur Jeppe Tranholm-Mikkelsen awtorizzazzjoni għall-aċċess għal informazzjoni kklassifikata sal-livell TRÈS SECRET UE/EU TOP SECRET

text:
               20.6.2015

               MT

               Il-Ġurnal Uffiċjali tal-Unjoni Ewropea

               L 156/19

         DEĊIŻJONI TAL-KUNSILL (UE) 2015/954
   tas-16 ta' Ġunju 2015
   li tagħti lis-Sur Jeppe Tranholm-Mikkelsen awtorizzazzjoni għall-aċċess għal informazzjoni kklassifikata sal-livell TRÈS SECRET UE/EU TOP SECRET
   IL-KUNSILL TAL-UNJONI EWROPEA,
   Wara li kkunsidra d-Deċiżjoni tal-Kunsill 2013/488/UE tat-23 ta' Settembru 2013 dwar ir-regoli ta' sigurtà għall-protezzjoni ta' informazzjoni klassifikata tal-UE (1), u b'mod partikolari l- punt (a) tal-paragrafu 18 tal-Anness I tiegħu,
   Wara li kkunsidra d-Deċiżjoni tal-Kunsill 2013/811/UE tas-17 ta' Diċembru 2013 li tiddetermina għas-Segretarjat Ġenerali tal-Kunsill l-awtorità bis-setgħa tal-ħatra u l-awtorità bis-setgħa ta' konklużjoni tal-kuntratti ta' reklutaġġ, u li tħassar id-Deċiżjoni 2011/444/UE (2),
   Wara li kkunsidra d-Deċiżjoni tal-Kunsill (UE) 2015/654 tal-21 ta' April 2015 li taħtar lis-Segretarju Ġenerali tal-Kunsill tal-Unjoni Ewropea għall-perijodu mill-1 ta' Lulju 2015 sat-30 ta' Ġunju 2020 (3),
   Billi:

               (1)

               L-awtorità kompetenti Daniża għas-sigurtà nazzjonali tat assigurazzjoni pożittiva fis-26 ta' Marzu 2015 fir-rigward tal-aċċess għal informazzjoni kklassifikata sal-livell TRÈS SECRET UE/EU TOP SECRET mis-Sur Jeppe TRANHOLM-MIKKELSENT.

               (2)

               Huwa neċessarju, minħabba l-inkarigu tiegħu u l-ħtiġijiet tas-servizz, li s-Sur Jeppe TRANHOLM-MIKKELSEN jiġi awtorizzat li jkollu aċċess għal informazzjoni kklassifikata sal-livell TRÈS SECRET UE/EU TOP SECRET miżmuma mill-Kunsill u l-Kunsill Ewropew,

         ADOTTA DIN ID-DEĊIŻJONI:
   Artikolu 1
   1.   Is-Sur Jeppe TRANHOLM-MIKKELSEN b'dan qed jingħata awtorizzazzjoni għall-aċċess għal informazzjoni kklassifikata sal-livell TRÈS SECRET UE/EU TOP SECRET miżmuma mill-Kunsill u l-Kunsill Ewropew għall-finijiet tal-inkarigu tiegħu.
   2.   L-awtorizzazzjoni msemmija fil-paragrafu 1 għandha tkun valida għall-perijodu tal-inkarigu li għalih tingħata din l-awtorizzazzjoni u m'għandhiex taqbeż perijodu ta' ħames snin, li jibda mid-data li din id-Deċiżjoni ssir effettiva.
   Artikolu 2
   Din id-Deċiżjoni ssir effettiva fl-1 ta' Lulju 2015.
   Artikolu 3
   Din id-Deċiżjoni hija indirizzata lis-Sur Jeppe TRANHOLM-MIKKELSEN.

      Magħmul fil-Lussemburgu, is-16 ta' Ġunju 2015.

            Għall-Kunsill

            Il-President

         J. DŪKLAVS

      (1)  ĠU L 274, 15.10.2013, p. 1.

      (2)  ĠU L 355, 31.12.2013, p. 91.

      (3)  ĠU L 107, 25.4.2015, p. 74.


title: Id-Deċiżjoni tal-Kunsill u tal-Kummissjoni tas-26 ta’ Marzu 2002 dwar il-konklużjoni tal-Ftehim Ewro-Mediterranju li jistabbilixxi l-Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Renju Ħaxemita tal-Ġordan, fuq in-naħa l-oħra

text:
Avviż Legali Importanti

|

32002D0357

Official Journal L 129 , 15/05/2002 P. 0001 - 0002

		Id-Deċiżjoni tal-Kunsill u tal-Kummissjonitas-26 ta’ Marzu 2002dwar il-konklużjoni tal-Ftehim Ewro-Mediterranju li jistabbilixxi l-Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Renju Ħaxemita tal-Ġordan, fuq in-naħa l-oħra(2002/357/KE, KEFA)IL-KUNSILL TA’ L-UNJONI EWROPEAIL-KUMMISSJONI TAL-KOMUNITAJIET EWROPEJWara li kkonsidra it-Trattat li jistabbilixxi l-Komunitajiet Ewropej, u partikolarment l-Artikolu 238 b’konġunzjoni mat-tieni sentenza ta’ l-Artikolu 228(2) u t-tieni ta’ l-Artikolu 228(3) tiegħu,Wara li kkonsidra it-Trattat li jistabbilixxi l-Komunità Ewropea tal-Faħam u l-Azzar, u partikolarment l-Artikolu 95 tiegħu,Wara konsultazzjoni tal-Kumitat Konsultattiv u l-ftehim unanimu tal-Kunsill,Wara li kkonsidra l-kunsens tal-Parlament Ewropew [1],Billi:Il-Ftehim Ewro-Mediterranju li jistabbilixxi l-Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju Ħaxemita tal-Ġordan, min-naħa l-oħra, iffirmat fi Brussel fl-24 ta’ Novembru 1997, għandu jiġi approvat,IDDEĊIEDA KIF ĠEJ:Artikolu 1Il-Ftehim Ewro-Mediterranju li jistabbilixxi l-Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju Hashemite tal-Ġordan, min-naħa l-oħra, il-Protokolli annessi miegħu u d-dikjarazzjonijiet mhemuża ma’ l-Att Finali huma hawnhekk approvati f’isem il-Komunità Ewropea u l-Komunità Ewropea tal-Faħam u l-Azzar.It-testi tal-Ftehim, il-Protokolli annessi magħhom u l-Att Finali huma mhemuża ma’ din id-Deċiżjoni.Artikolu 21. Il-pożizzjoni li għandha tittieħed mill-Komunità fil-Kunsill ta’ l-Assoċjazzjoni u l-Kumitat ta’ l-Assoċjazzjoni għandha tiiġi stabbilita mill-Kunsill, bi proposta mill-Kummissjoni, jew, fejn huwa xieraq, mill-Kummissjoni, kollha skond dispożizzjonijiet tat-Trattati li jistabbilixxu il-Komunità Ewropea u l-Komunità Ewropea tal-Faħam u l-Azzar.2. Il-President tal-Kunsill għandu, skond l-Artikolu 90 tal-Ftehim, jippresidi fuq il-Kunsill ta’ l-Assoċjazzjoni u jippreżenta l-pożizzjoni tal-Komunità. Rappresentattiv tal-President tal-Kunsill għandu jippresidi fuq il-Kumitat ta’ l-Assoċjazzjoni, skond l-Artikolu 93 tal-Ftehim, u jippreżenta l-pożizzjoni tal-Komunità.Artikolu 3Il-President tal-Kunsill għandu jqiegħed l-att tan-notifika provduta għalih fl-Artikolu 106 tal-Ftehim f’isem il-Komunità Ewropea. Il-President tal-Kummissjoni għandu jqiegħed l-att f’isem il-Komunità Ewropea tal-Faħam u l-Azzar.Magħmula fi Brussel, fis-26 ta’ Marzu 2002.Għall-KunsillIl-PresidentA.M. Birulés Y BertránGhall-KummissjoniIl-PresidentR. Prodi[1] ĠU C 226, 20.07.1998, p. 26.--------------------------------------------------


title: Deċiżjoni (UE) 2015/1673 tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Awtorità Ewropea tat-Titoli u s-Swieq għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/298

      DEĊIŻJONI (UE) 2015/1673 TAL-PARLAMENT EWROPEW
      tad-29 ta' April 2015
      dwar il-kwittanza għall-implimentazzjoni tal-baġit tal-Awtorità Ewropea tat-Titoli u s-Swieq għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Awtorità Ewropea tat-Titoli u s-Swieq għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tat-Titoli u s-Swieq għas-sena finanzjarja 2013, flimkien mat-tweġibiet tal-Awtorità (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Awtorità għall-implimentazzjoni tal-baġit għas-sena finanzjarja 2013 (05304/2015 — C8-0054/2015),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3),

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (4), u b'mod partikolari l-Artikolu 208 tiegħu,

                  —

                  wara li kkunsidra r-Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (5), u b'mod partikolari l-Artikolu 64 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (6),

                  —

                  wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (7), u b'mod partikolari l-Artikolu 108 tiegħu,

                  —

                  wara li kkunsidra l-Artikolu 94 u l-Anness V tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A8-0087/2015),

         1.

            Jagħti l-kwittanza lid-Direttur Eżekuttiv tal-Awtorità Ewropea tat-Titoli u s-Swieq għall-implimentazzjoni tal-baġit tal-Awtorità għas-sena finanzjarja 2013;

         2.

            Jippreżenta l-kummenti tiegħu fir-riżoluzzjoni t'hawn taħt;

         3.

            Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea tat-Titoli u s-Swieq, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 442, 10.12.2014, p. 247.

         (2)  Ara n-nota f'qiegħ il-paġna 1.

         (3)  ĠU L 248, 16.9.2002, p. 1.

         (4)  ĠU L 298, 26.10.2012, p. 1.

         (5)  ĠU L 331, 15.12.2010, p. 84.

         (6)  ĠU L 357, 31.12.2002, p. 72.

         (7)  ĠU L 328, 7.12.2013, p. 42.


title: 2012/576/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tal-Istitut Ewropew għall-Ugwaljanza bejn is-Sessi għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/200

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tal-Istitut Ewropew għall-Ugwaljanza bejn is-Sessi għas-sena finanzjarja 2010
   (2012/576/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Istitut Ewropew għall-Ugwaljanza bejn is-Sessi għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Istitut Ewropew għall-Ugwaljanza bejn is-Sessi għas-sena finanzjarja 2010, flimkien mat-tweġibiet tal-Istitut (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 1922/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi Istitut Ewropew għall-Ugwaljanza bejn is-Sessi (3), u b’mod partikolari l-Artikolu 14 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi (A7-0132/2012),

               1.

               Jagħti l-kwittanza lid-Direttur tal-Istitut Ewropew għall-Ugwaljanza bejn is-Sessi għall-implimentazzjoni tal-baġit tal-Istitut għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur tal-Istitut Ewropew għall-Ugwaljanza bejn is-Sessi, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 173.

      (2)  ĠU L 248, 16.9.2002, p. 1.

      (3)  ĠU L 403, 30.12.2006, p. 9.

      (4)  ĠU L 357, 31.12.2002, p. 72.
    ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/201

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li huma parti integrali mid-deċiżjoni dwar il-kwittanza għall-implimentazzjoni tal-baġit tal-Istitut Ewropew għall-Ugwaljanza bejn is-Sessi għas-sena finanzjarja 2010
   IL-PARLAMENT EWROPEW,

               —

               wara li kkunsidra l-kontijiet annwali finali tal-Istitut Ewropew għall-Ugwaljanza bejn is-Sessi għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Istitut Ewropew għall-Ugwaljanza bejn is-Sessi għas-sena finanzjarja 2010, flimkien mat-tweġibiet tal-Istitut (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 1922/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi Istitut Ewropew għall-Ugwaljanza bejn is-Sessi (3), u b’mod partikolari l-Artikolu 14 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi (A7-0132/2012),

               A.

               billi l-Istitut Ewropew għall-Ugwaljanza bejn is-Sessi (“l-Istitut”) kien stabbilit fuq il-bażi tar-Regolament (KE) Nru 1922/2006 u kiseb l-indipendenza tiegħu fil-15 ta’ Ġunju 2010,

               B.

               billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Istitut għas-sena finanzjarja 2010 huma affidabbli, u li t-tranżazzjonijiet sottostanti huma legali u regolari,

               C.

               billi l-baġit kumplessiv għall-Istitut għas-sena finanzjarja 2010 kien ta’ EUR 6 500 000; billi l-baġit tal-Istitut hu ffinanzjat għal kollox mill-kontribut tal-Unjoni;

               1.

               Jilqa’ l-ewwel rapport tal-Qorti tal-Awdituri dwar il-kontijiet annwali tal-Istitut, għas-sena finanzjarja 2010;

      Il-ġestjoni baġitarja u finanzjarja

               2.

               Jinnota li l-Istitut ingħata awtonomija amministrattiva u finanzjarja fil-15 ta’ Ġunju 2010;

               3.

               Jemmen li għandha tiġi kkunsidrata l-amalgamazzjoni tal-Istitut mal-Aġenzija tal-Unjoni Ewropea għad-Drittijiet Fundamentali sabiex tkun evitata d-duplikazzjoni u jonqsu l-ispejjeż;

               4.

               Jaċċerta mir-rapport annwali ta’ attività (AAR) tal-Istitut li mill-1 ta’ Jannar sal-15 ta’ Ġunju 2010 d-Direttorat Ġenerali tal-Impjiegi, l-Affarijiet Soċjali u l-Inklużjoni (DĠ EMPL), id-DĠ li taħtu jaqa’ l-Istitut, kellu r-responsabilità tal-ġestjoni finanzjarja f’isem l-Istitut, b’mod partikolari, għall-persunal u n-nefqa amministrattiva, u li f’dak il-perjodu, id-DĠ EMPL għamel ħlasijiet għal ammont totali ta’ EUR 846 876,91;

               5.

               Jirrikonoxxi mill-AAR li fiż-żmien limitat ta’ sitt xhur bejn l-adozzjoni tal-Programm ta’ Ħidma Annwali 2010 u l-kisba tal-indipendenza amministrattiva u finanzjarja, l-Istitut kellu rata ta’ eżekuzzjoni tal-baġit ta’ 65 % f’termini ta’ approprjazzjonijiet impenjati u 26 % f’termini ta’ approprjazzjonijiet imħallsa; jistieden lill-Istitut jieħu passi immedjati biex jiżgura rata ta’ eżekuzzjoni tal-baġit sodisfaċenti fil-futur;

               6.

               Jinnota mill-AAR tal-Istitut li waqt ir-reviżjoni tal-abbozz tal-baġit tiegħu għas-sena finanzjarja 2010, il-Bord ta’ Tmexxija enfasizza żewġ żbilanċi baġitarji li jammontaw għal żbilanċ totali ta’ EUR 415 000:

                           —

                           żbilanċ baġitarju ta’ EUR 195 000 taħt it-Titolu II, li kien relatat man-nefqa iktar baxxa milli suppost fl-ispejjeż tal-kiri għaliex il-Gvern Litwan kopra l-ispejjeż tal-kirja tal-bini tal-Istitut fil-Litwanja għall-ewwel sentejn ta’ attività tiegħu;

                           —

                           żbilanċ baġitarju ta’ EUR 220 000 taħt it-Titolu III minħabba n-nefqa iktar baxxa milli suppost li fil-fatt kienet mistennija fl-infiq relatat mal-operazzjonijiet;

                     jinnota li f’Ottubru 2010 l-Bord ta’ Tmexxija qabel li ma jallokax dawn il-fondi ffriżati lill-Istitut; jistieden lill-Istitut biex jinforma lill-awtorità ta’ kwittanza dwar l-azzjoni meħuda fir-rigward ta’ dawk il-fondi ffriżati;

      Il-kontabilità

               7.

               Jistabbilixxi li fl-2010 l-Istitut iddefinixxa r-responsabilitajiet tal-atturi finanzjarji rigward il-membri tal-persunal u żviluppa ċirkwiti finanzjarji għall-impenji; jinnota, barra minn hekk, li l-Istitut innomina l-atturi finanzjarji kollha u ddefinixxa r-rwoli u r-responsabbiltajiet tagħhom sa tmiem l-2010;

               8.

               Jinnota mill-AAR tal-Istitut li d-Direttur tiegħu ddelega s-setgħa ta’ Uffiċjal tal-Awtorizzazzjoni lill-Kap tal-Amministrazzjoni għal ammont massimu ta’ EUR 500 000 għat-Titoli I u II, u b’limitazzjoni ta’ sena għat-Titolu III; jieħu nota wkoll li kien innominat sostitut għall-Uffiċjal tal-Kontabilità;

               9.

               Jaċċerta mill-AAR li, sa tmiem l-2010, kienu stabbiliti u bdew jiġu implimentati proċeduri għall-oqsma amministrattivi li ġejjin: il-missjonijiet, il-ġestjoni tal-ilmenti, il-mistoqsijiet u r-risposti dwar l-akkwist, il-VAT, il-kontabilità ta’ kwalità, ir-rikonċiljazzjoni bankarja, l-operazzjonijiet ta’ ħlas, l-impenji u l-ħlasijiet u li ġew żviluppati u implimentati politika dwar it-telekomunikazzjoni u qafas għar-reġistrazzjoni ta’ dokumenti;

      L-akkwist pubbliku

               10.

               Josserva li fl-2010, twettqu 63 operazzjoni ta’ akkwist u kienu ffirmati kuntratti għas-servizzi akkwistati; jinnota li l-ammont ikkuntrattat totali kien ta’ EUR 1 974 626;

               11.

               Jistabbilixxi mill-AAR li kien hemm żewġ diffikultajiet maġġuri fil-proċess ta’ akkwist:

                           —

                           il-perjodu ta’ żmien disponibbli għall-implimentazzjoni ta’ proċedura ta’ akkwist kien qasir ħafna u dan qiegħed f’riskju l-eżekuzzjoni ta’ studji ppjanati u l-baġit rilevanti,

                           —

                           in-nuqqas ta’ appoġġ ikkwalifikat għall-Unità tal-Operazzjonijiet, fejn il-maġġoranza tal-persunal ftit jew xejn kellha għarfien ta’ proċeduri ta’ akkwist pubbliku;

                     b’konsegwenza, dawn il-komplikazzjonijiet ħolqu ċertu dewmien u numru ta’ proċeduri ta’ akkwist kellhom ikunu kanċellati, u kaġun ta’ dan il-parti l-kbira tal-impenn baġitarju kienet riportata għall-2011; jistieden għalhekk lill-Istitut itejjeb is-sitwazzjoni u jinforma lill-awtorità ta’ kwittanza dwar l-azzjonijiet meħuda;

               12.

               Jinnota wkoll li 85 % tal-kuntratti akkwistati, EUR 1 628 122, kienu relatati ma’ servizzi ta’ appoġġ għall-attivitajiet operazzjonali, u li l-ammont li jibqa’, EUR 292 504 (15 %), kien għal prodotti u servizzi akkwistati ta’ appoġġ għall-attivitajiet amministrattivi;

      Ir-riżorsi umani

               13.

               Jieħu nota mill-AAR tiegħu li l-Istitut irrekluta 23 Aġent Temporanju u 6 Aġenti Kuntrattwali, u laħaq 92,3 % mill-objettiv tiegħu għat-Tabella tal-Persunal;

               14.

               Jenfasizza l-ħtieġa li jimtlew il-karigi vakanti kollha li huma meħtieġa għall-funzjonament effikaċi tal-Istitut u għat-twettiq tal-miri ddikjarati tiegħu;

      Il-prestazzjoni

               15.

               Jinnota li, skont l-Artikolu 20 tar-Regolament li jistabilixxi l-Istitut (KE) Nru 1922/2006, l-Istitut kellu jikkummissjona evalwazzjoni esterna indipendenti tal-kisbiet tiegħu sat-18 ta’ Jannar 2010; jirrikonoxxi mill-AAR li l-Bord tat-Tmexxija ppospona l-evalwazzjoni ex post ladarba l-Istitut ma’ kienx operattiv sa mit-19 ta’ Jannar 2010, iżda ddeċieda li jikkummissjona evalwazzjoni ex ante fl-2010 u evalwazzjoni ta’ nofs il-perjodu sal-2013; jitlob lill-Istitut jikkomunika immedjatament ir-riżultati ta’ dik l-evalwazzjoni ex ante lill-awtorità ta’ kwittanza;

               16.

               Jirrikonoxxi li l-Istitut, appoġġat mid-DĠ EMPL, nieda f’Diċembru 2010 speċifikazzjonijiet għat-tieni evalwazzjoni ex ante tal-EIGE li tiffoka fuq l-objettivi u l-operazzjonijiet speċifiċi tal-Istitut;

               17.

               Jistieden lill-Istitut biex jinforma lill-awtorità ta’ kwittanza dwar l-eżekuzzjoni ta’ dawk l-evalwazzjonijiet u dwar il-konklużjonijiet rispettivi tagħhom;

               18.

               Ifakkar lill-Qorti tal-Awdituri li l-ħidma tal-Istitut hi ta’ importanza ewlenija għall-promozzjoni tal-ugwaljanza bejn is-sessi fl-Unjoni; jinnota għalhekk li rapporti futuri għandhom jiżvelaw fid-detall jekk l-attività tal-Istitut hix qed tixxekkel minn diffikultajiet fi kwalunkwe stadju tal-proċedura baġitarja;

               19.

               Jinnota li, fi żmien ta’ kriżi ekonomika u awsterità, hu ta’ importanza vitali li l-Istitut Ewropew joffri l-aħjar valur għall-flus mingħajr ma jipperikola l-implimentazzjoni b’suċċess tal-mandat importanti tiegħu;

      Is-sit

               20.

               Jinnota mill-AAR tal-Istitut li fl-1 ta’ Marzu 2010 l-persunal tal-Istitut kien rilokat mill-post temporanju fi Brussell għas-sit permanenti tiegħu f’Viljnjus, il-Litwanja;

      Il-verifika interna

               21.

               Jinsab infurmat mill-Istitut li l-ewwel awditjar mis-Servizz tal-Awditjar Intern se jitwettaq fl-2012;

               22.

               Jaċċerta mill-AAR li l-OLAF żar l-Istitut u pprovda l-ewwel sessjoni ta’ taħriġ għall-persunal dwar il-prinċipji tal-verifika u l-istandards ta’ kontroll intern f’Novembru 2010; jirrikonoxxi barra minn hekk li ftehim ta’ kooperazzjoni bejn l-OLAF u l-Istitut tħejja fl-2010 u ġie addottat mill-Bord ta’ Tmexxija tal-Istitut fis-26 ta’ Jannar 2011;

               23.

               Jirreferi, fir-rigward tal-kummenti l-oħrajn li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (5) dwar il-prestazzjoni, il-ġestjoni finanzjarja u l-kontroll tal-aġenziji.

      (1)  ĠU C 366, 15.12.2011, p. 173.

      (2)  ĠU L 248, 16.9.2002, p. 1.

      (3)  ĠU L 403, 30.12.2006, p. 9.

      (4)  ĠU L 357, 31.12.2002, p. 72.

      (5)  Testi adottati, P7_TA(2012)0164 (ara l-paġna 388 ta’ dan il-Ġurnal Uffiċjali).


title: 2005/684/KE, Euratom: Id-Deċiżjoni tal-Parlament Ewropew tat-28 ta' Settembru 2005 li tadotta l-istatut għall-membri tal-Parlament Ewropew (2005/684/KE, Euratom)

text:
               7.10.2005

               MT

               Il-Ġurnal Uffiċjali ta’ l-Unjoni Ewropea

               1

         ID-DEĊIŻJONI TAL-PARLAMENT EWROPEW
   tat-28 ta' Settembru 2005
   li tadotta l-istatut għall-membri tal-Parlament Ewropew
   (2005/684/KE, Euratom)
   IL-PARLAMENT EWROPEW,
   wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 190(5) tiegħu,
   wara li kkunsidra t-Trattat li jistabbilixxi l-Komunità Ewropea għall-Enerġija Atomika, u b'mod partikolari l-Artikolu 108(4) tiegħu,
   wara li kkunsidra l-opinjoni tal-Kummissjoni (1),
   bl-approvazzjoni tal-Kunsill (2),
   billi:

               (1)

               Il-Parlament jikkonsisti f'“rappreżentanti tal-popli ta' l-Istati miġbura flimkien fil-Komunità”. Dawn ir-rappreżentanti huma, kif jingħad ukoll fl-Artikolu 190(1) tat-Trattat tal-KE, ir-“rappreżentanti tal-popli ta' l-Istati miġbura flimkien fil-Komunità”. L-istess kelma tintuża fl-Artikolu 190(2) tat-Trattat tal-KE (“in-numru ta' rappreżentanti eletti f'kull Stat Membru”) u fl-Artikolu 190(3) tat-Trattat tal-KE (“ir-Rappreżentanti għandhom jiġu eletti għal terminu ta' ħames snin”). Dawn id-dispożizzjonijiet, li fihom il-Membri huma r-rappreżentanti tal-popli, jiġġustifikaw l-użu fl-Istatut tal-kelma “Membru”.

               (2)

               Il-Parlament għandu d-dritt li jirregola l-affarijiet tiegħu fir-Regoli ta' Proċedura tiegħu, f'konformità ma' l-ewwel paragrafu ta' l-Artikolu 199 tat-Trattat tal-KE u f'konformità ma' dan l-Istatut.

               (3)

               L-Artikolu 1 ta' l-Istatut jieħu l-kunċett ta' “Membru” u jagħmilha ċara li l-Istatut ma jittrattax id-drittijiet u d-dmirijiet tal-Membri, iżda jkopri r-regoli u l-kundizzjonijiet ġenerali applikabbli għat-twettiq tal-mandat tagħhom.

               (4)

               Il-libertà u l-indipendenza tal-Membri, li huma mħarsa fl-Artikolu 2 u li m'humiex imsemmija fi kwalunkwe dispożizzjoni tal-liġi primarja, għandhom jirċievu protezzjoni statutorja. Li Membri jintrabtu li jħallu l-kariga f'xi żmien stabbilit, jew li jiddikjaraw li biħsiebhom iħallu l-kariga f'data mhux speċifikata, miżuri li l-partiti politiċi jistgħu jużaw kif jidhrilhom, għandhom jitqiesu bħala inkompatibbli mal-libertà u l-indipendenza tal-Membri u għaldaqstant ma għandhomx ikollhom rabta legali.

               (5)

               L-Artikolu 3(1) jirriproduċi fl-intier tagħhom id-dispożizzjonijiet ta' l-Artikolu 6(1) ta' l-Att ta' l-20 ta' Settembru 1976 dwar l-elezzjoni tal-membri tal-Parlament Ewropew b'vot dirett u universali.

               (6)

               Id-dritt ta' inizjattiva msemmi fl-Artikolu 5 huwa d-dritt kardinali ta' kull Membru. Ir-Regoli ta' Proċedura tal-Parlament ma jistgħux irendu dak id-dritt null.

               (7)

               Id-dritt għall-ispezzjoni ta' fajls, stipulat fl-Artikolu 6, li diġa' huwa mħares fir-Regoli ta' Proċedura tal-Parlament, huwa aspett essenzjali tat-twettiq tal-mandat ta' Membru u għaldaqstant għandu jiġi stipulat mill-Istatut.

               (8)

               L-Artikolu 7 huwa maħsub sabiex jiżgura li, minkejja stqarrijiet kuntrarji, id-diversità lingwistika tkompli tkun preservata. Kwalunkwe diskriminazzjoni kontra kwalunkwe lingwa uffiċjali għandha tiġi eskluża. Dan il-prinċipju għandu jkompli japplika wara kull tkabbir ta' l-Unjoni Ewropea.

               (9)

               Skond l-Artikoli 9 u 10, il-Membri għandhom jirċievu salarju talli jwettqu dmirijiethom. Fir-rigward ta' l-ammont tas-salarju, grupp ta' esperti mlaqqa' mill-Parlament ippreżenta studju f'Mejju 2000, u li skond dan salarju ta' 38.5 % tas-salarju bażiku ta' mħallef tal-Qorti tal-Ġustizzja tal-Komunitajiet Ewropej huwa ġustifikat.

               (10)

               Peress li s-salarju u l-allowance tranżitorju, kif ukoll il-pensjonijiet ta' l-età, ta' l-invalidità u tas-superstiti, huma ffinanzjati mill-baġit ġenerali ta' l-Unjoni Ewropea, huwa xieraq li dawn ikunu suġġetti għat-taxxa għall-benefiċċju tal-Komunitajiet.

               (11)

               Minħabba ċ-ċirkustanzi speċifiċi tal-Membri, b'mod partikolari l-fatt li dawn m'huma taħt l-ebda dmir li jirrisjedu f'xi wieħed mill-postijiet ta' xogħol tal-Parlament u r-rabtiet speċifiċi tagħhom ma' l-Istat li fih ikunu eletti, huwa xieraq li jsiru dispożizzjonijiet għall-possibilità għall-Istati Membri li japplikaw id-dispożizzjonijiet tal-liġi tat-taxxa nazzjonali tagħhom għas-salarju u l-allowance tranżitorju kif ukoll għall-pensjonijiet ta' l-età, ta' l-invalidità u tas-superstiti.

               (12)

               L-Artikolu 9(3) huwa meħtieġ għaliex il-partiti ta' spiss jistennew li l-benefiċċji msemmija fl-Artikolu 9(1) u (2) jintużaw f'parti minnhom għall-iskopijiet tagħhom. Din il-forma ta' finanzjament tal-partiti għandha tkun projbita.

               (13)

               L-allowance tranżitorju pprovdut fl-Artikoli 9(2) u 13 huwa maħsub, b'mod partikulari, sabiex jimla l-vojt fiż-żmien bejn meta jintemm il-mandat ta' Membru u meta dan jieħu kariga ġdida. Meta l-ex Membru jieħu mandat ieħor jew jieħu kariga pubblika, dan l-iskop ma jibqax rilevanti.

               (14)

               Fid-dawl ta' l-iżviluppi fl-Istati Membri fil-pensjonijiet ta' l-età, jidher li huwa xieraq li ex Membri jkunu intitolati għal pensjoni ta' l-età sa mill-għeluq tat-63 sena tagħhom. L-Artikolu 14 ma jaffettwax id-dritt ta' l-Istati Membri li jqisu pensjonijiet ta' l-età pagabbli taħt il-liġi nazzjonali meta jikkalkulaw il-pensjonijiet ta' l-età tal-Membri.

               (15)

               L-arranġamenti għal dispożizzjonijiet għas-superstiti huma essenzjalment konformi mal-liġi fis-seħħ fil-Komunità Ewropea. Id-dritt ta' konjuġi superstiti li reġa' żżewweġ huwa bbażat fuq l-idea moderna li dan għandu x'jaqsam ma' benefiċċju personali u mhux maħsub biss bħala “għajnuna għall-għixien”. Dan id-dritt mhux eskluż anke meta d-dħul jew il-ġid personali tal-konjuġi superstiti jkunu qed “jipprovdulhom” għall-għixien tagħhom.

               (16)

               L-Artikolu 18 huwa meħtieġ għaliex meta l-Istatut jidħol fis-seħħ, l-Istati Membri jieqfu jirrimborżaw l-ispejjeż li l-Membri jidħlu fihom b'riżultat ta' mard jew biex iħallsu parti mill-kontribuzzjonijiet għall-assikurazzjoni tas-saħħa. Spiss, dawn il-benefiċċji jinżammu wara li jkun intemm il-mandat tal-Membru.

               (17)

               Id-dispożizzjonijiet dwar ir-rimborż ta' l-ispejjeż għandhom ikunu f'konformità mal-prinċipji stabbiliti mill-Qorti tal-Ġustizzja tal-Komunitajiet Ewropej fis-sentenza “Lord Bruce” (3). Għalhekk, il-Parlament jitħalla jagħmel dan ir-rimborż permezz ta' somma fissa, f'dawk il-każijiet fejn dan ikun xieraq, sabiex jitnaqqsu l-ispejjeż amministrattivi u l-piżijiet inerenti f'sistema li tinvolvi l-verifika ta' kull element ta' nfiq individwali. Dan, għaldaqstant, jixhed amministrazzjoni tajba.

               (18)

               Fit-28 ta' Mejju 2003, il-Burò tal-Parlament adotta sett ta' regoli ġodda dwar il-ħlas ta' spejjeż u allowances lill-Membri fuq il-bażi ta' spejjeż tabilħaqq magħmula, li għandhom jidħlu fis-seħħ fl-istess żmien ma' dan l-Istatut.

               (19)

               L-Istati Membri għandhom jiżguraw li jinżammu r-regoli li jpoġġu lill-Membri tal-Parlament Ewropew, meta jkunu qed iwettqu l-mandat tagħhom fl-Istat Membru tagħhom, fl-istess livell bħal membri tal-parlament nazzjonali. Mhux possibbli li din il-problema tissolva fuq livell Ewropew, peress li jeżistu bosta arranġamenti ferm differenti fl-Istati Membri. Mingħajr dawn ir-regoli, it-twettiq tal-mandat ta' Membru tal-Parlament Ewropew fl-Istat Membru li fih il-Membru ġie elett ikun imxekkel b'mod konsiderevoli, jekk mhux impossibbli. It-twettiq effettiv tal-mandat huwa wkoll fl-interess ta' l-Istati Membri.

               (20)

               L-Artikolu 25(1) huwa meħtieġ minħabba li l-bosta dispożizzjonijiet nazzjonali ferm differenti li l-Membri kellhom joqogħdu għalihom s'issa jagħmluha impossibbli li jissolvew fuq livell Ewropew il-problemi kollha marbuta mat-tranżizzjoni mis-sistema Ewropea antika għal dik ġdida. L-għoti ta' għażla lill-Membri jagħmilha impossibbli li jitnaqqsu d-drittijiet tal-Membri jew li dawn isofru telf finanzjarju bħala riżultat ta' din it-tranżizzjoni. Ir-regola li tinsab fl-Artikolu 25(2) hija konsegwenza tad-deċiżjoni magħmula skond l-Artikolu 25(1).

               (21)

               Id-diversità ta' sitwazzjonijiet nazzjonali hija indirizzata fl-Artikolu 29, li taħtu l-Istati Membri jitħallew jadottaw regoli differenti mid-dispożizzjonijiet ta' dan l-Istatut bħala miżura tranżitorja. Dik l-istess diversità tiġġustifika wkoll il-possibiltà li Stati Membri jistgħu jżommu parità fir-remunerazzjoni bejn Membri tal-Parlament Ewropew u membri tal-parlamenti nazzjonali.

         IDDEĊIEDA:
   TITOLU I
   REGOLI U KUNDIZZJONIJIET ĠENERALI LI JIRREGOLAW IT-TWETTIQ TAD-DMIRIJIET TAL-MEMBRI TAL-PARLAMENT EWROPEW
   Artikolu 1
   Dan l-Istatut jistabbilixxi r-regoli u l-kundizzjonijiet ġenerali dwar it-twettiq tad-dmirijiet tal-Membri tal-Parlament Ewropew.
   Artikolu 2
   (1)   Il-Membri għandhom ikunu ħielsa u indipendenti.
   (2)   Ftehim dwar ir-riżenja mill-kariga ta' Membru qabel jew mat-tmiem ta' mandat parlamentari jkunu nulli u bla effett.
   Artikolu 3
   (1)   Il-Membri għandhom jivvutaw fuq bażi individwali u personali. Huma m'għandhomx ikunu marbuta b'xi istruzzjonijiet jew m'għandhomx jirċievu mandat li jorbot.
   (2)   Ftehim dwar kif għandu jitwettaq il-mandat ikun null u bla effett.
   Artikolu 4
   Dokumenti u rekords elettroniċi li Membru jkun irċieva, ħejja jew bagħat m'għandhomx jitqiesu bħala dokumenti tal-Parlament, ħlief jekk jiġu ppreżentati skond ir-Regoli ta' Proċedura.
   Artikolu 5
   (1)   Kull Membru għandu jkollu l-jedd li jippreżenta proposti għall-atti tal-Komunità fil-kuntest tad-dritt ta' inizjattiva tal-Parlament.
   (2)   Il-Parlament għandu jistabbilixxi fir-Regoli ta' Proċedura tiegħu l-kundizzjonijiet għall-eżerċizzju ta' dan id-dritt.
   Artikolu 6
   (1)   Il-Membri għandu jkollhom il-jedd li jispezzjonaw il-fajls kollha miżmuma mill-Parlament.
   (2)   Il-paragrafu 1 m'għandux japplika għal fajls u kontijiet personali.
   (3)   Il-paragrafu 1 għandu japplika bla ħsara għall-atti ta' l-Unjoni Ewropea u għal ftehim mill-Istituzzjonijiet dwar aċċess għad-dokumenti.
   (4)   Il-Parlament għandu jistabbilixxi l-kundizzjonijiet għall-eżerċizzju ta' dan id-dritt.
   Artikolu 7
   (1)   Id-dokumenti tal-Parlament għandhom jiġu tradotti fil-lingwi uffiċjali kollha.
   (2)   Id-diskorsi għandhom jiġu interpretati simultanjament fil-lingwi uffiċjali l-oħra kollha.
   (3)   Il-Parlament għandu jistabilixxi l-kundizzjonijiet għall-implimentazzjoni ta' dan l-Artikolu.
   Artikolu 8
   (1)   Il-Membri jistgħu jiffurmaw ruħhom fi gruppi politiċi.
   (2)   Il-Parlament għandu jistabilixxi fir-Regoli ta' Proċedura tiegħu il-kondizzjonijiet għall-eżerċizzju ta' dan id-dritt.
   Artikolu 9
   (1)   Il-Membri għandhom ikunu intitolati għal salarju xieraq sabiex tiġi mħarsa l-indipendenza tagħhom.
   (2)   Fit-tmiem tal-mandat tagħhom, għandhom ikunu intitolati għal allowance ta' tranżizzjoni u għal pensjoni.
   (3)   Ftehim dwar l-użu tas-salarju, ta' l-allowance tranżitorju tat-tmiem tas-servizz u tal-pensjoni għal skopijiet oħra għajr dawk privati jkun null u mingħajr effett.
   (4)   Id-dipendenti superstiti tal-Membri jew ex Membri għandhom ikollhom jedd għal pensjoni ta' superstiti.
   Artikolu 10
   L-ammont tas-salarju għandu jkun ta' 38,5 % tas-salarju bażiku ta' mħallef fil-Qorti tal-Ġustizzja tal-Komunitajiet Ewropej.
   Artikolu 11
   Is-salarju li jirċievi Membru għat-twettiq ta' mandat f'parlament ieħor għandu jitnaqqas mis-salarju.
   Artikolu 12
   (1)   Is-salarju, kif jingħad fl-Artikolu 9 għandu jkun suġġett għat-taxxa għall-benefiċċju tal-Komunitajiet skond l-istess pattijiet u kundizzjonijiet bħal dawk stabbiliti, fuq il-bażi ta' l- Artikolu 13 tal-Protokoll dwar il-Privileġġi u l-Immunitajiet tal-Komunitajiet, għall-uffiċjali u impjegati oħra tal-Komunitajiet Ewropej.
   (2)   It-tnaqqis għal spejjeż ta' xogħol u personali u dawk ta' natura familjari jew soċjali, kif jingħad fl-Artikolu 3(2) sa (4) tar-Regolament (KEE, Euratom, KEFA) Nru. 260/68 tal-Kunsill tad-29 ta' Frar 1968 li jistabilixxi l-kundizzjonijiet u l-proċedura sabiex tiġi applikata t-taxxa għall-benefiċċju tal-Komunitajiet Ewropej (4), m'għandhomx ikunu applikabbli.
   (3)   Il-paragrafu 1 ikun bla ħsara għas-setgħa ta' l-Istati Membri li jagħmlu dan is-salarju suġġett għad-dispożizzjonijiet tal-liġijiet nazzjonali dwar it-taxxa, kemm-il darba tiġi evitata kwalunkwe tassazzjoni doppja.
   (4)   L-Istati Membri għandhom ikollhom id-dritt li jieħdu kont tas-salarju meta jkunu qed jistabilixxu r-rata ta' tassazzjoni applikabbli għal dħul ieħor.
   (5)   Dan l-Artikolu għandu japplika wkoll għall-allowance tranżitorju kif ukoll għall-pensjonijiet ta' l-età, ta' l-invalidità u tas-superstiti, li jitħallsu skond l-Artikoli 13, 14, 15 u 17.
   (6)   Benefiċċji taħt l-Artikoli 18, 19 u 20 u kontribuzzjonijiet għall-Fond tal-Pensjoni taħt l-Artikolu 27 m'għandhomx ikunu suġġetti għat-taxxa.
   Artikolu 13
   (1)   Fit-tmiem tal-mandat tagħhom il-Membri għandhom ikunu intitolati għal allowance tranżitorju ekwivalenti għas-salarju skond l-Artikolu 10.
   (2)   Dan il-jedd għandu jdum xahar għal kull sena li fiha wettqu l-mandat tagħhom, imma mhux għal inqas minn sitt xhur jew għal iżjed minn 24 xahar.
   (3)   Fil-każ li Membru jieħu mandat f'parlament ieħor jew jieħu kariga pubblika, l-allowance tranżitorju għandu jitħallas sakemm jibda il-mandat jew tittieħed il-kariga pubblika.
   (4)   Fil-każ ta' mewt, l-allowance ta' tranżizzjoni għandha titħallas għall-aħħar darba fix-xahar li fih miet l-ex-Membru.
   Artikolu 14
   (1)   Ex-Membri għandhom ikunu intitolati għal pensjoni ta' l-età mill-età ta' 63.
   (2)   Din il-pensjoni għandha tkun, għal kull sena sħiħa tat-twettiq ta' mandat, ta' 3.5 % tas-salarju skond l-Artikolu 10 u parti waħda minn tnax ta' dan għal kull xahar sħiħ ieħor, iżda mhux aktar minn 70 % b'kollox.
   (3)   Id-dritt għall-pensjoni ta' l-età għandu jingħata irrispettivament minn kull pensjoni oħra.
   (4)   L-Artikolu 11 għandu japplika mutatis mutandis.

   Artikolu 15
   (1)   Membri li jsiru invalidi matul iż-żmien tal-mandat tagħhom, għandhom ikunu intitolati għal pensjoni.
   (2)   L-Artikolu 14(2) għandu japplika mutatis mutandis. Madankollu, l-ammont tal-pensjoni għandu jkun mhux inqas minn 35 % tas-salarju skond l-Artikolu 10.
   (3)   Il-jedd għandu jieħu effett meta l-Membru kkonċernat iħalli l-kariga.
   (4)   Il-Parlament għandu jistabilixxi l-kondizzjonijiet għall-eżerċizzju ta' dan id-dritt.
   (5)   L- Artikolu 11 għandu japplika mutatis mutandis.
   Artikolu 16
   Jekk ex-Membru ikun intitolat simultanjament għall-ħlas ta' l-allowance tranżitorju skond l-Artikolu 13 u għall-pensjoni skond l-Artikolu 14 jew l-Artikolu 15, huwa għandu jiddeċiedi liema arranġament għandu jiġi applikat.
   Artikolu 17
   (1)   Fil-każ ta' mewt ta' Membru jew ta' ex-Membru li meta jmut ikun intitolat, jew kien ikun intitolat fil-ġejjieni għal pensjoni skond l-Artikolu 14 jew l-Artikolu 15, il-konjuġi u l-ulied dipendenti għandhom ikunu intitolati għal pensjoni tas-superstiti.
   (2)   L-ammont totali tal-pensjoni m'għandux jaqbeż il-pensjoni li l-Membru kien ikun intitolat għaliha fit-tmiem tal-mandat parlamentari tiegħu jew li l-ex-Membru kien intitolat għaliha jew kien ikun intitolat għaliha.
   (3)   Il-konjuġi superstiti għandu jirċievi 60 % ta' l-ammont imsemmi fil-paragrafu 2, imma f'kull każ mhux inqas minn 30 % tas-salarju skond l-Artikolu 10. Dan id-dritt m'għandux jiġi affetwat jekk il-konjuġi superstiti jerġa' jiżżewweġ. Dan id-dritt għandu jintilef jekk iċ-ċirkustanzi speċifiċi ta' xi każ individwali ma jħallu l-ebda dubju raġonevoli li ż-żwieġ seħħ biss għall-iskop li tinkiseb pensjoni.
   (4)   Wild dipendenti għandu jirċievi 20 % ta' l-ammont imsemmi fil-paragrafu 2.
   (5)   Jekk ikun meħtieġ, l-ammont massimu tal-pensjoni li għandu jitħallas għandu jiġi diviż bejn il-konjuġi u l-ulied fil-proporzjon tal-persentaġġi speċifikati fil-paragrafi 3 u 4.
   (6)   Il-pensjoni għandha titħallas mill-ewwel ġurnat tax-xahar ta' wara d-data tal-mewt.
   (7)   Fil-każ ta' mewt tal-konjuġi, il-jedd jiskadi fl-aħħar tax-xahar li matulu seħħet il-mewt.
   (8)   Il-jedd ta' wild jiskadi fl-aħħar tax-xahar li matulu jagħlaq 21 sena. Madankollu, dan ikompli għat-tul ta' l-edukazzjoni jew taħriġ vokazzjonali, imma jiskadi mhux iżjed tard mill-aħħar tax-xahar li matulu jagħlaq 25 sena. Il-jedd ikompli jekk il-wild ma jkunx kapaċi jsostni lilu nnifsu minħabba mard jew infermità.
   (9)   Sħab minn relazzjonijiet rikonoxxuti fl-Istati Membri għandhom jiġu ttrattati bħala ekwivalenti għal konjuġi.
   (10)   Il-Parlament għandu jistabilixxi l-kundizzjonijiet għall-eżerċizzju ta' dan id-dritt.
   Artikolu 18
   (1)   Membri u ex-Membri li jieħdu pensjoni, u persuni intitolati għall-pensjoni tas-superstiti, għandhom ikunu intitolati għar-rimborż ta' żewġ terzi ta' l-ispejjeż li jidħlu fihom b'riżultat ta' mard, tqala jew it-twelid ta' wild.
   (2)   Il-Parlament għandu jistabilixxi l-kundizzjonijiet għall-eżerċizzju ta' dan id-dritt.
   Artikolu 19
   (1)   Il-Membri għandhom ikollhom jedd għal kopertura ta' assikurazzjoni għar-riskji marbuta mat-twettiq tal-mandat tagħhom.
   (2)   Il-Parlament għandu jistabilixxi l-kundizzjonijiet għall-eżerċizzju ta' dan id-dritt. Il-Membri għandhom iħallsu terz mill-permiums ta' assigurazzjoni li jirriżultaw.
   Artikolu 20
   (1)   Il-Membri għandhom ikollhom jedd għal rimborż ta' l-ispejjeż li jidħlu fihom fit-twettiq tal-mandat tagħhom.
   (2)   Il-Parlament għandu jirrimborża l-ispejjeż li l-Membri tabilħaqq jidħlu fihom fi vjaġġi minn u lejn il-postijiet ta' xogħol u marbuta ma' vjġġi oħra fuq xogħol.
   (3)   Spejjeż oħra li jidħlu fihom il-Membri fit-twettiq tal-mandat tagħhom jistgħu jiġu rimburżati permezz ta' somma fissa.
   (4)   Il-Parlament għandu jistabilixxi l-kundizzjonijiet għall-eżerċizzju ta' dan id-dritt.
   (5)   L-Artikolu 9(3) għandu japplika mutatis mutandis.
   Artikolu 21
   (1)   Il-Membri għandhom ikollhom jedd għal assistenza minn staff personali li huma jistgħu jagħżlu liberament.
   (2)   Il-Parlament għandu jħallas l-ispejjeż li l-Membri tabilħaqq jidħlu fihom għall-impjieg ta' dan l-istaff personali.
   (3)   Il-Parlament għandu jistabilixxi l-kundizzjonijiet għall-eżerċizzju ta' dan id-dritt.
   Artikolu 22
   (1)   Il-Membri għandhom ikunu intitolati li jużaw il-faċilitajiet ta' l-uffiċċji, it-tagħmir għat-telekomunikazzjoni u l-vetturi uffiċjali tal-Parlament.
   (2)   Il-Parlament għandu jistabilixxi l-kundizzjonijiet għall-eżerċizzju ta' dan id-dritt.
   Artikolu 23
   (1)   Il-ħlasijiet kollha għandhom isiru mill-baġit ta' l-Unjoni Ewropea.
   (2)   Il-ħlasijiet dovuti skond l-Artikoli 10, 13, 14, 15 u 17 għandhom isiru kull xahar f'euro jew - fuq għażla tal-Membru - fil-valuta ta' l-Istat Membru fejn huwa domiċiljat. Il-Parlament għandu jistabilixxi l-kundizzjonijiet li taħthom għandhom isiru l-ħlasijiet.
   Artikolu 24
   Deċiżjonijiet dwar l-implimentazzjoni ta' dan l-Istatut għandhom jidħlu fis-seħħ malli jiġu ppublikati fil-Ġurnal Uffiċjali ta' l-Unjoni Ewropea.
   TITOLU II
   DISPOŻIZZJONIJIET TRANŻITORJI
   Artikolu 25
   (1)   Il-Membri li kienu fil-Parlament qabel id-dħul fis-seħħ ta' dan l-Istatut u li reġgħu ġew eletti jistgħu jagħżlu s-sistema nazzjonali applikabbli sa dak iż-żmien fir-rigward tas-salarju, ta' l-allowance tranżitorju u tal-pensjonijiet għall-perjodu sħiħ li fih ikunu Membri tal-Parlament Ewropew.
   (2)   Dawn il-pagamenti għandhom isiru mill-baġit ta' l-Istat Membru kkonċernat.
   Artikolu 26
   (1)   Il-Membri li jixtiequ jkomplu bis-sistema nazzjonali applikabbli sa dak iż-żmien skond l-Artikolu 25(1) għandhom javżaw lill-President tal-Parlament bil-miktub b'din id-deċiżjoni sa 30 ġurnata mid-dħul fis-seħħ ta' dan l-Istatut.
   (2)   Id-deċiżjoni tkun aħħarija u irrevokabbli.
   (3)   Jekk din in-notifika ma ssirx fil-limitu ta' żmien, id-dispożizzjonijiet ta' l-Istatut għandhom japplikaw.
   Artikolu 27
   (1)   Il-fond għall-pensjoni volontarja mwaqqaf mill-Parlament Ewropew għandu jinżamm wara d-dħul fis-seħħ ta' dan l-Istatut għall-Membri jew ex-Membri li diġà kisbu drittijiet jew jeddijiet futuri f'dak il-fond.
   (2)   Drittijiet miksuba u drittijiet futuri għandhom jinżammu fl-intier tagħhom. Il-Parlament jista' jistabilixxi kriterji u kondizzjonijiet li jirregolaw l-akkwist ta' drittijiet jew jeddijiet ġodda.
   (3)   Il-Membri li jirċievu salarju skond l-Artikolu 10 ma jistgħu jiksbu l-ebda drittijiet jew jeddijiet futuri ġodda fuq il-fond għall-pensjoni volontarja.
   (4)   Il-fond m'għandux ikun miftuħ għal Membri li jiġu eletti għall-ewwel darba fil-Parlament wara li dan l-Istatut isir applikabbli.
   (5)   L-Artikoli 9(3) u 14(3) għandhom japplikaw mutatis mutandis.

   Artikolu 28
   (1)   Kull dritt għal pensjoni li Membru kiseb skond arranġamenti nazzjonali fiż-żmien meta dan l-Istatut jiġi applikat għandu jinżamm fl-intier tiegħu.
   (2)   Jekk it-tul tal-mandat imwettaq fil-Parlament Ewropew jew f'parlament nazzjonali ma jkunx biżżejjed taħt l-arranġamenti nazzjonali sabiex jagħti lok għal kwalunkwe jedd ta' pensjoni, għandu jittieħed kont tal-perjodu kkonċernat fil-kalkolu tal-pensjoni ibbażata fuq dan l-Istatut. Il-Parlament jista' jikkonkludi ftehim ma' l-awtoritajiet kompetenti ta' l-Istati Membri dwar it-trasferiment tal-jeddijiet miksuba.
   Artikolu 29
   (1)   Kull Stat Membru jista' jadotta, għall-Membri eletti minnu, regoli differenti mid-dispożizzjonijiet ta' dan l-Istatut fir-rigward tas-salarju, l-allowance tranżitorju u l-pensjonijiet għal perjodu tranżitorju li m'għandux jisboq it-tul ta' żewġ mandati parlamentari tal-Parlament Ewropew.
   (2)   Dawk ir-regoli għandhom ipoġġu l-Membri, mill-inqas, fuq l-istess livell mal-membri tal-parlamenti nazzjonali rispettivi tagħhom.
   (3)   Kull ħlas għandu jsir mill-baġit ta' l-Istat Membru kkonċernat.
   (4)   Il-jeddijiet tal-Membri skond l-Artikoli 18 sa 22 m'għandhomx ikunu affettwati minn tali regoli.
   TITOLU III
   DISPOŻIZZJONI AĦĦARIJA
   Artikolu 30
   Dan l-Istatut għandu jidħol fis-seħħ fl-ewwel jum tal-mandat parlamentari tal-Parlament Ewropew li jibda fl-2009.

      Magħmul fi Strasburgu, nhar it-28 ta' Settembru 2005

            Għall-Parlament Ewropew

            Il-President

         J. BORRELL FONTELLES

      (1)  Opinjoni tal-Kummissjoni tat-3 ta' Ġunju 2003, ikkonfermata mill-Viċi-President Wallström waqt is-seduta tal-Parlament Ewropew tat-22 ta' Ġunju 2005.

      (2)  Ittra tal-Kunsill tad-19 ta' Lulju 2005.

      (3)  Sentenza tal-15 ta' Settembru 1981, Każ 208/80 Rt. Hon. Lord Bruce of Donington v. Eric Gordon Aspden [1981] ECR 2205.

      (4)  ĠU L 56, ta' l-4.3.1968, p. 8. Regolament kif emendat l-aħħar bir-Regolament (KE, Euratom) Nru. 723/2004 (ĠU L 124, tas-27.4.2004, p. 1).


title: Deċiżjoni tal-Kummissjoni (UE) 2015/2056 tat-13 ta' Novembru 2015 li temenda d-Deċiżjonijiet 2009/300/KE, 2009/563/KE, 2009/894/KE, 2011/330/UE u 2011/337/UE biex tittawwal il-validità tal-kriterji ekoloġiċi għall-għoti tal-Ekotikketta tal-UE għal ċerti prodotti (notifikata bid-dokument C(2015) 7781) (Test b'rilevanza għaż-ŻEE)

text:
               17.11.2015

               MT

               Il-Ġurnal Uffiċjali tal-Unjoni Ewropea

               L 300/41

         DEĊIŻJONI TAL-KUMMISSJONI (UE) 2015/2056
   tat-13 ta' Novembru 2015
   li temenda d-Deċiżjonijiet 2009/300/KE, 2009/563/KE, 2009/894/KE, 2011/330/UE u 2011/337/UE biex tittawwal il-validità tal-kriterji ekoloġiċi għall-għoti tal-Ekotikketta tal-UE għal ċerti prodotti

         (notifikata bid-dokument C(2015) 7781)

   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikolari l-Artikolu 8(3)(c) tiegħu,
   Wara li kkonsultat mal-Bord tal-Unjoni Ewropea għat-Tikkettar Ekoloġiku,
   Billi:

               (1)

               Id-Deċiżjoni tal-Kummissjoni 2009/300/KE (2) tiskadi fil-31 ta' Diċembru 2015.

               (2)

               Id-Deċiżjoni tal-Kummissjoni 2009/563/KE (3) tiskadi fil-31 ta' Diċembru 2015.

               (3)

               Id-Deċiżjoni tal-Kummissjoni 2009/894/KE (4) tiskadi fil-31 ta' Diċembru 2015.

               (4)

               Id-Deċiżjoni tal-Kummissjoni 2011/330/UE (5) tiskadi fil-31 ta' Diċembru 2015.

               (5)

               Id-Deċiżjoni tal-Kummissjoni 2011/337/UE (6) tiskadi fil-31 ta' Diċembru 2015.

               (6)

               Twettqet valutazzjoni li tikkonferma r-rilevanza u l-adegwatezza tal-kriterji ekoloġiċi attwali, kif ukoll tar-rekwiżiti korrispondenti ta' valutazzjoni u verifika, stabbiliti bid-Deċiżjonijiet 2009/300/KE, 2009/563/KE, 2009/894/KE, 2011/330/UE u 2011/337/UE. Billi għadha għaddeja reviżjoni tal-kriterji ekoloġiċi attwali u tar-rekwiżiti korrispondenti ta' valutazzjoni u verifika relatati stabbiliti f'dawk id-Deċiżjonijiet, jixraq li l-perjodi ta' validità ta' dawk il-kriterji ekoloġiċi u tar-rekwiżiti korrispondenti ta' valutazzjoni u verifika jittawlu sal-31 ta' Diċembru 2016.

               (7)

               Għaldaqstant, id-Deċiżjonijiet 2009/300/KE, 2009/563/KE, 2009/894/KE, 2011/330/UE u 2011/337/UE għandhom jiġu emendati skont dan.

               (8)

               Il-miżuri stipulati f'din id-Deċiżjoni huma konformi mal-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,

         ADOTTAT DIN ID-DEĊIŻJONI:
   Artikolu 1
   L-Artikolu 3 tad-Deċiżjoni 2009/300/KE jinbidel b'li ġej:

      “Artikolu 3
      Il-kriterji ekoloġiċi għall-grupp ta' prodotti ‘televiżjonijiet’, u r-rekwiżiti ta' valutazzjoni u verifika relatati, għandhom jibqgħu validi sal-31 ta' Diċembru 2016.”

   Artikolu 2
   L-Artikolu 3 tad-Deċiżjoni 2009/563/KE jinbidel b'li ġej:

      “Artikolu 3
      Il-kriterji ekoloġiċi għall-grupp ta' prodotti ‘xedd tas-saqajn’, u r-rekwiżiti relatati ta' valutazzjoni u verifika, għandhom jibqgħu validi sal-31 ta' Diċembru 2016.”

   Artikolu 3
   L-Artikolu 3 tad-Deċiżjoni 2009/894/KE jinbidel b'li ġej:

      “Artikolu 3
      Il-kriterji ekoloġiċi għall-grupp ta' prodotti ‘għamara tal-injam’, u r-rekwiżiti relatati ta' valutazzjoni u verifika, għandhom jibqgħu validi sal-31 ta' Diċembru 2016.”

   Artikolu 4
   L-Artikolu 3 tad-Deċiżjoni 2011/330/UE jinbidel b'li ġej:

      “Artikolu 3
      Il-kriterji ekoloġiċi għall-grupp ta' prodotti ‘kompjuters notebook’, kif ukoll ir-rekwiżiti korrispondenti ta' valutazzjoni u verifika, għandhom jibqgħu validi sal-31 ta' Diċembru 2016.”

   Artikolu 5
   L-Artikolu 4 tad-Deċiżjoni 2011/337/UE jinbidel b'li ġej:

      “Artikolu 4
      Il-kriterji ekoloġiċi għall-grupp ta' prodotti ‘kompjuters personali’, kif ukoll ir-rekwiżiti korrispondenti ta' valutazzjoni u verifika, għandhom jibqgħu validi sal-31 ta' Diċembru 2016.”

   Artikolu 6
   Din id-Deċiżjoni hija indirizzata lill-Istati Membri.

      Magħmul fi Brussell, it-13 ta' Novembru 2015.

            Għall-Kummissjoni

         Karmenu VELLA

            Membru tal-Kummissjoni

      (1)  ĠU L 27, 30.1.2010, p. 1.

      (2)  Id-Deċiżjoni tal-Kummissjoni 2009/300/KE tat-12 ta' Marzu 2009 li tistabbilixxi l-kriterji ekoloġiċi riveduti għall-għotja tal-Ekotikketta Komunitarja lit-televiżjonijiet (ĠU L 82, 28.3.2009, p. 3).

      (3)  Id-Deċiżjoni tal-Kummissjoni 2009/563/KE tad-9 ta' Lulju 2009 li tistabbilixxi l-kriterji ekoloġiċi għall-għoti tal-ekotikketta Komunitarja lix-xedd tas-saqajn (ĠU L 196, 28.7.2009, p. 27).

      (4)  Id-Deċiżjoni tal-Kummissjoni 2009/894/KE tat-30 ta' Novembru 2009 li tistabbilixxi l-kriterji ekoloġiċi għall-għoti tal-Ekotikketta Komunitarja għal għamara tal-injam (ĠU L 320, 5.12.2009, p. 23).

      (5)  Id-Deċiżjoni tal-Kummissjoni 2011/330/UE tas-6 ta' Ġunju 2011 dwar l-istabbiliment tal-kriterji ekoloġiċi għall-għoti tal-Ekotikketta tal-UE għall-Kompjuters Notebook (ĠU L 148, 7.6.2011, p. 5).

      (6)  Id-Deċiżjoni tal-Kummissjoni 2011/337/UE tad-9 ta' Ġunju 2011 dwar l-istabbiliment tal-kriterji ekoloġiċi għall-għoti tal-Ekotikketta tal-UE għall-Kompjuters Personali (ĠU L 151, 10.6.2011, p. 5).


title: Deċiżjoni tal-Kunsill 2011/270/PESK tal- 5 ta' Mejju 2011 li taħtar ir-Rappreżentant Speċjali tal-Unjoni Ewropea fil-Kosovo

text:
               7.5.2011

               MT

               Il-Ġurnal Uffiċjali tal-Unjoni Ewropea

               L 119/12

         DEĊIŻJONI TAL-KUNSILL 2011/270/PESK
   tal-5 ta' Mejju 2011
   li taħtar ir-Rappreżentant Speċjali tal-Unjoni Ewropea fil-Kosovo (1)

   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fl-10 ta' Ġunju 1999, il-Kunsill tas-Sigurtà tan-Nazzjonijiet Uniti adotta r-Riżoluzzjoni 1244.

               (2)

               Fil-15 ta’ Settembru 2006, il-Kunsill adotta l-Azzjoni Konġunta 2006/623/PESK (2) dwar l-istabbiliment ta’ skwadra biex tikkontribwixxi għall-preparazzjonijiet tal-istabbiliment ta’ Uffiċċju Ċivili Internazzjonali possibbli fil-Kosovo, inkluż komponent tar-Rappreżentant Speċjali tal-Unjoni Ewropea (Grupp ta’ Preparazzjoni UĊI/RSUE).

               (3)

               Fit-13/14 ta’ Diċembru 2007, il-Kunsill Ewropew issottolinja li l-Unjoni tinsab lesta li jkollha rwol ċentrali fit-tisħiħ tal-istabbiltà fir-reġjun u fl-implimentazzjoni ta’ soluzzjoni li tiddefinixxi l-istatus futur tal-Kosovo. Huwa ddikjara li l-Unjoni tinsab lesta sabiex tassisti lill-Kosovo fil-mixja lejn l-istabbiltà sostenibbli, anke permezz ta’ missjoni tal-Politika Ewropea ta’ Sigurtà u Difiża (PESD) u ta’ kontribut għall-Uffiċċju Ċivili Internazzjonali bħala parti mill-preżenzi internazzjonali.

               (4)

               Fl-4 ta’ Frar 2008, il-Kunsill adotta l-Azzjoni Konġunta 2008/123/PESK (3) li taħtar lis-Sur Pieter FEITH bħala Rappreżentant Speċjali tal-Unjoni Ewropea (RSUE) fil-Kosovo, li l-mandat tiegħu jiskadi fit-30 ta' April 2011.

               (5)

               Is-Sur Fernando GENTILINI għandu jinħatar bħala RSUE fil-Kosovo mill-1 ta' Mejju 2011 sal-31 ta' Lulju 2011.

               (6)

               Il-Proċess ta' Stabbilizzazzjoni u Assoċjazzjoni huwa l-qafas strateġiku għall-politika tal-Unjoni lejn ir-reġjun tal-Balkani tal-Punent, u l-istrumenti tiegħu japplikaw għall-Kosovo, inklużi sħubija Ewropea, djalogu politiku u tekniku bħala parti mid-djalogu tal-Proċess ta' Stabbilizzazzjoni u Assoċjazzjoni, u programmi relatati ta' assistenza mill-Unjoni.

               (7)

               Il-mandat tar-RSUE ser jiġi implimentat f'koordinazzjoni mal-Kummissjoni sabiex tiġi żgurata konsistenza ma' attivitajiet rilevanti oħra li jaqgħu fl-ambitu tal-kompetenza tal-Unjoni.

               (8)

               Ir-RSUE ser jimplimenta l-mandat tiegħu fil-kuntest ta' sitwazzjoni li tista' tiddeterjora u li tista' xxekkel il-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Is-Sur Fernando GENTILINI huwa b'dan maħtur bħala r-Rappreżentant Speċjali tal-Unjoni Ewropea (RSUE) fil-Kosovo mill-1 ta' Mejju 2011 sal-31 ta' Lulju 2011. Il-mandat tar-RSUE jista' jintemm qabel, jekk il-Kunsill jiddeċiedi hekk, fuq rakkomandazzjoni tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ).
   Artikolu 2
   Objettivi ta’ politika
   Il-mandat tar-RSUE għandu jkun ibbażat fuq l-objettivi ta’ politika tal-Unjoni fil-Kosovo. Dawn jinkludu r-rwol ċentrali tiegħu fit-tisħiħ tal-istabbiltà fir-reġjun u fl-implimentazzjoni ta’ soluzzjoni li tiddefinixxi l-istatus futur tal-Kosovo, bil-għan ta’ Kosovo li jkun stabbli, vijabbli, paċifiku, demokratiku u multi-etniku, li jikkontribwixxi għal kooperazzjoni u stabbiltà reġjonali, abbażi ta’ relazzjonijiet tajba mal-ġirien; ta’ Kosovo li jkun impenjat għall-istat tad-dritt u għall-protezzjoni tal-minoritajiet u tal-wirt kulturali u reliġjuż.
   Artikolu 3
   Mandat
   Sabiex jinkisbu l-objettivi ta’ politika, il-mandat tar-RSUE għandu jkun li:

               (a)

               joffri l-konsulenza u l-appoġġ tal-Unjoni fil-proċess politiku;

               (b)

               jippromovi koordinazzjoni politika ġenerali tal-Unjoni fil-Kosovo;

               (c)

               jipprovdi gwida politika lokali lill-Kap tal-Missjoni tal-Unjoni Ewropea għall-Istat tad-Dritt fil-Kosovo (EULEX KOSOVO), anke dwar l-aspetti politiċi ta’ kwistjonijiet relatati ma’ responsabbilitajiet eżekuttivi;

               (d)

               jiżgura l-konsistenza u l-koerenza tal-azzjoni tal-Unjoni lejn il-pubbliku. Il-kelliem tar-RSUE għandu jkun il-punt ta’ kuntatt prinċipali tal-Unjoni għall-media fil-Kosovo dwar kwistjonijiet tal-Politika Estera u ta’ Sigurtà Komuni/Politika ta’ Sigurtà u ta’ Difiża Komuni (PESK/PSDK). Kull attività tal-istampa u ta’ informazzjoni pubblika għandha titwettaq f’koordinazzjoni mill-qrib u kontinwa mal-kelliem tar-RGħ/mal-Uffiċċju tal-Istampa tas-Segretarjat tal-Kunsill;

               (e)

               jikkontribwixxi għall-iżvilupp u l-konsolidazzjoni tar-rispett għad-drittijiet tal-bniedem u l-libertajiet fundamentali fil-Kosovo, anke fir-rigward tan-nisa u t-tfal, konformement mal-politika dwar id-drittijiet tal-bniedem tal-Unjoni u mal-Linji Gwida tal-Unjoni dwar id-Drittijiet tal-Bniedem.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta’ Sigurtà (KPS) għandu jżomm kollegament privileġġat mar-RSUE u għandu jkun il-punt ta’ kuntatt primarju tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE).
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Mejju 2011 sal-31 ta' Lulju 2011 għandu jkun ta' EUR 690 000.
   2.   In-nefqa għandha tiġi amministrata f’konformità mal-proċeduri u r-regoli applikabbli għall-baġit ġenerali tal-Unjoni. Iċ-ċittadini tal-pajjiżi tar-reġjun tal-Balkani tal-Punent għandhom ikunu permessi jitfgħu offerti għal kuntratti.
   3.   L-amministrazzjoni tan-nefqa għandha tkun suġġetta għal kuntrattat bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull infiq.
   Artikolu 6
   Struttura u kompożizzjoni tal-iskwadra
   1.   Għandu jiġi assenjat persunal ddedikat lir-RSUE biex jimplimenta l-mandat tiegħu u biex jikkontribwixxi għall-koerenza, il-viżibbiltà u l-effettività tal-azzjoni globali tal-Unjoni fil-Kosovo. Fil-limiti tal-mandat tiegħu u l-mezzi finanzjarji korrispondenti disponibbli, ir-RSUE għandu jkun responsabbli mill-istruttura tal-iskwadra tiegħu. L-iskwadra għandha tinkludi konsulenza esperta dwar kwistjonijiet speċifiċi ta’ politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tal-iskwadra tiegħu.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta’ tali persunal issekondat għandu jkun kopert mill-Istat Membru, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE. Il-persunal internazzjonali b’kuntratt għandu jkollu ċ-ċittadinanza ta’ Stat Membru.
   3.   Il-persunal kollu ssekondat għandu jibqa’ taħt l-awtorità amministrattiva tal-Istat Membru, tal-istituzzjoni tal-Unjoni jew tas-SEAE li jibagħtuh u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u l-persunal tiegħu
   Il-privileġġi, immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u tal-membri tal-persunal tiegħu għandhom jiġu miftehmin mal-parti/partijiet ospitanti skont il-każ. L-Istati Membri u l-Kummissjoni għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta' informazzjoni klassifikata
   1.   Ir-RSUE u l-membri tal-iskwadra tiegħu għandhom jirrispettaw il-prinċipji u l-istandards minimi ta' sigurtà stabbiliti bid-Deċiżjoni tal-Kunsill 2001/264/KE tad-19 ta' Marzu 2001 li tadotta r-regolamenti tal-Kunsill rigward is-sigurtà (4), b'mod partikolari fil-ġestjoni ta' informazzjoni klassifikata tal-UE.
   2.   Ir-RGħ għandu l-awtorità sabiex jirrilaxxa lin-NATO/KFOR informazzjoni u dokumenti klassifikati tal-UE sal-livell “CONFIDENTIEL UE” ġġenerati għall-finijiet tal-azzjoni, skont ir-regolamenti ta' sigurtà tal-Kunsill.
   3.   Ir-RGħ huwa awtorizzat biex jirrilaxxa lin-Nazzjonijiet Uniti (NU) u lill-Organizzazzjoni għas-Sigurtà u l-Kooperazzjoni fl-Ewropa (OSKE), skont il-ħtiġijiet operattivi tar-RSUE, informazzjoni u dokumenti klassifikati tal-UE sal-livell “RESTREINT UE” li jiġu ġġenerati għall-finijiet tal-azzjoni, skont ir-regolamenti ta' sigurtà tal-Kunsill. Għandhom jiġu mfassla arranġamenti lokali għal dan il-għan.
   4.   Ir-RGħ huwa awtorizzat jirrilaxxa lil partijiet terzi assoċjati ma' din id-Deċiżjoni dokumenti mhux klassifikati tal-UE li jkunu relatati mad-deliberazzjonijiet tal-Kunsill rigward l-azzjoni koperta mill-obbligu tas-segretezza professjonali skont l-Artikolu 6(1) tar-Regoli ta' Proċedura tal-Kunsill (5).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjoni tal-Unjoni u/jew l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   Skont il-politika tal-Unjoni dwar is-sigurtà tal-persunal skjerat barra mill-Unjoni f'kapaċità operattiva taħt it-Titolu V tat-Trattat, ir-RSUE għandu jieħu l-miżuri prattikabbli raġonevoli kollha, f'konformità mal-mandat tiegħu u mas-sitwazzjoni ta' sigurtà fiż-żona ġeografika taħt ir-responsabbiltà tiegħu, għas-sigurtà tal-persunal kollu taħt l-awtorità diretta tiegħu, partikolarment billi:

               (a)

               jistabbilixxi pjan ta' sigurtà li jkun speċifiku għall-missjoni, li jinkludi miżuri ta' sigurtà fiżiċi, organizzattivi u proċedurali speċifiċi għall-missjoni, li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona tal-missjoni, kif ukoll l-immaniġġar ta' inċidenti ta' sigurtà u li jinkludi pjan ta' kontinġenza u ta' evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli kif meħtieġ mill-kondizzjonijiet fiż-żona tal-missjoni;

               (c)

               jiżgura li l-membri kollha tal-iskwadra tiegħu li jkunu ser jiġu skjerati barra l-Unjoni Ewropea, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati liż-żona tal-missjoni.

               (d)

               jiżgura li jiġu implimentati r-rakkomandazzjonijiet miftehmin kollha, magħmula wara valutazzjonijiet regolari ta' sigurtà, u jippreżenta lir-RGħ, lill-Kunsill u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport intermedju u tar-rapport dwar l-implimentazzjoni tal-mandat.

         Artikolu 11
   Rapportar
   Ir-RSUE għandu jipprovdi regolarment lir-RGħ u lill-KPS rapporti orali u bil-miktub. Ir-RSUE għandu jippreżenta wkoll rapport, kif meħtieġ, lill-gruppi ta' ħidma tal-Kunsill. Rapporti regolari bil-miktub għandhom jiġu ċċirkolati permezz tan-network COREU. Fuq ir-rakkomandazzjoni tar-RGħ jew tal-KPS, ir-RSUE jista' jipprovdi rapporti lill-Kunsill Affarijiet Barranin.
   Artikolu 12
   Koordinazzjoni
   1.   Ir-RSUE għandu jippromwovi l-koordinazzjoni politika ġenerali tal-Unjoni. Huwa għandu jgħin biex jiġi żgurat li l-istrumenti kollha tal-Unjoni fuq il-post ikunu użati b'mod koerenti biex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati ma' dawk tal-Kummissjoni, kif ukoll ma’ dawk ta' RSUE oħrajn li jkunu attivi fir-reġjun skont il-każ. Ir-RSUE għandu jipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni fir-reġjun u mal-Kapijiet tal-Missjoni tal-Istati Membri. Huma għandhom jagħmlu mill-aħjar biex jgħinu lir-RSUE fl-implimentazzjoni tal-mandat. Ir-RSUE għandu jipprovdi gwida politika lokali lill-Kap tal-EULEX KOSOVO, anke dwar l-aspetti politiċi ta' kwistjonijiet relatati ma' responsabbiltajiet eżekuttivi. Ir-RSUE u l-Kmandant tal-Operazzjoni Ċivili ser jikkonsultaw lil xulxin kif meħtieġ.
   3.   Ir-RSUE għandu wkoll iżomm kollegament ma' aġenziji lokali rilevanti u ma’ atturi internazzjonali u reġjonali oħra fuq il-post.
   4.   Ir-RSUE, flimkien ma' atturi tal-Unjoni oħra preżenti fuq il-post, għandu jiżgura t-tixrid u l-kondiviżjoni ta' informazzjoni bejn l-atturi tal-Unjoni fuq il-post bil-ħsieb li jinkiseb livell għoli ta' għarfien komuni dwar is-sitwazzjoni u ta' valutazzjoni komuni.
   Artikolu 13
   Reviżjoni
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lir-RGħ, lill-Kunsill u lill-Kummissjoni rapport komprensiv dwar l-implimentazzjoni tal-mandat fi tmiem il-mandat.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   Din għandha tapplika mill-1 ta' Mejju 2011.

      Magħmul fi Brussell, il-5 ta’ Mejju 2011.

            Għall-Kunsill

            Il-President

         MARTONYI J.

      (1)  Skont ir-Riżoluzzjoni 1244 (1999) tal-Kunsill tas-Sigurtà tan-Nazzjonijiet Uniti.

      (2)  ĠU L 253, 16.9.2006, p. 29.

      (3)  ĠU L 42, 16.2.2008, p. 88.

      (4)  ĠU L 101, 11.4.2001, p. 1.

      (5)  Id-Deċiżjoni 2009/937/KE li tadotta r-Regoli ta’ Proċedura tal-Kunsill (ĠU L 325, 11.12.2009, p. 35).


title: 2012/614/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/342

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010
   (2012/614/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010, flimkien mat-tweġibiet tal-Impriża Konġunta (1),

               —

               wara li kkunsidra l-konklużjonijiet tad-Delegazzjoni Konġunta tal-Kumitat għall-Baġits u tal-Kumitat għall-Kontroll tal-Baġit tal-Parlament Ewropew għall-ITER f’Cadarache mis-16 sat-18 ta’ Mejju 2011,

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra d-Deċiżjoni tal-Kunsill Nru 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferilha vantaġġi (3), u b’mod partikolari l-Artikolu 5 tagħha,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0113/2012),

               1.

               Jagħti l-kwittanza lid-Direttur Eżekuttiv tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni fir-rigward tal-implimentazzjoni tal-baġit tal-Impriża Konġunta għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn isfel;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hija parti integrali minnha, lid-direttur tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 368, 16.12.2011, p. 24.

      (2)  ĠU L 248, 16.9.2002, p. 1.

      (3)  ĠU L 90, 30.3.2007, p. 58.

      (4)  ĠU L 357, 31.12.2002, p. 72.
    ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/343

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li jagħmlu parti integrali mid-deċiżjoni dwar il-kwittanza fir-rigward tal-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010, flimkien mat-tweġibiet tal-Impriża Konġunta (1),

               —

               wara li kkunsidra l-konklużjonijiet tad-Delegazzjoni Konġunta tal-Kumitat għall-Baġits u tal-Kumitat għall-Kontroll tal-Baġit tal-Parlament Ewropew għall-ITER f’Cadarache mis-16 sat-18 ta’ Mejju 2011,

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra d-Deċiżjoni tal-Kunsill Nru 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferilha vantaġġi (3), u b’mod partikolari l-Artikolu 5 tagħha,

               —

               wara li kkunsidra r-Regolament Finanzjarju tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni adottata permezz ta’ deċiżjoni tat-22 ta’ Ottubru 2007 mill-Bord Governattiv tal-Impriża Konġunta (minn hawn ’il quddiem “Regolament Finanzjarju tal-ITER”);

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0113/2012),

               A.

               billi Impriża Konġunta Ewropea għall-ITER u l-Iżvilupp tal-Enerġija mill-Fużjoni (l-Impriża Konġunta) twaqqfet f’Marzu 2007 għal perjodu ta’ 35 sena,

               B.

               billi l-Qorti tal-Awdituri tiddikjara li kisbet assigurazzjonijiet raġonevoli li l-kontijiet annwali għas-sena finanzjarja 2010 huma affidabbli u li t-tranżazzjonijiet koperti bihom huma legali u regolari,

               C.

               billi r-Regolament Finanzjarju tal-ITER huwa bbażat fuq il-qafas tar-Regolament Finanzjarju, li ġie emendat reċentement biex jiġi allinjat mat-tibdiliet li saru fir-Regolament Finanzjarju Ġenerali,

               D.

               billi fid-9 ta’ Ottubru 2008 l-Qorti tal-Awdituri ħarġet l-Opinjoni Nru 4/2008 dwar ir-Regolament Finanzjarju tal-ITER,

               E.

               billi l-Impriża Konġunta bdiet tiffunzjona b’mod awtonomu fit-18 ta’ Marzu 2008,

               F.

               billi fil-ħolqien tal-Impriża Konġunta it-total indikattiv tar-riżorsi li tqiesu meħtieġa għall-perjodu mill-2007 sal-2014 kien EUR 9 653 000 000;

               G.

               billi l-baġit finali tal-Impriża Konġunta għas-sena finanzajarja 2010 kien fih approprjazzjonijiet ta’ impenn għall-ammont ta’ EUR 444 100 000 u approprjazzjonijiet ta’ ħlas għall-ammont ta’ EUR 241 700 000;

      Il-ġestjoni baġitarja u finanzjarja

               1.

               Jinnota li f’Jannar 2010, il-Bord Governattiv aċċetta r-riżenja tal-ewwel Direttur tal-Impriża Konġunta;

               2.

               Jinnota bi tħassib li l-Qorti tal-Awdituri tiġbed l-attenzjoni għar-rekwiżit ta’ riżorsi sostanzjalment miżjuda għall-proġett ITER meta mqabbla mat-total indikattiv ta’ riżorsi li kien tqies neċessarju għall-perjodu 2007-2014;

               3.

               Jinnota li l-baġit tal-Impriża Konġunta għas-sena finanzajrja 2010 kien ġie adottat inizjalment għall-ammont kollettiv ta’ EUR 447 400 000 f’approprjazzjonijiet ta’ impenn u EUR 254 900 000 f’approprjazzjonijiet ta’ ħlas; jifhem mill-Kontijiet Finali tal-Impriża Konġunta li l-baġit tagħha għall-2010 kien emendat darbtejn; jagħraf, b’mod partikolari, li l-aħħar żewġ baġits emendatorji kellhom erba’ finijiet:

                           —

                           li l-kontribuzzjoni amministrattiva tal-Euratom titnaqqas b’EUR 3 300 000 bil-għan li jintlaħaq qbil totali bejn il-baġit inizjali tal-Impriża Konġunta u l-baġit ġenerali tal-Unjoni għall-2010;

                           —

                           li tiġi aġġornata l-Kontribuzzjoni tal-Istat Ospitatnti tal-ITER: nota ta’ debitu għall-ammont sħiħ provdut fil-baġit, EUR 13 600 000, inħarġet għall-pagament tal-kontribuzzjoni Franċiża tal-2010; abbażi ta’ previżjoni reali fil-pagament, EUR 8 000 000 ġew inkassati fl-2010;

                           —

                           li jiġu aġġornati l-kontribuzzjonijiet ta’ sħubija: l-Impriża Konġunta rċeviet il-kontribuzzjonjiet ta’ sħubija kollha għall-2009, iżda l-Italja u l-Ungerija ma ħallsux il-kontribuzzjonijiet tagħhom relatati mal-baġit tal-2010, minkejja diversi tfakkiriet;

                           —

                           li jirreġistraw dħul addizzjonali minn imgħax bankarju fuq il-kontribuzzjoni Franċiża (EUR 104 506,54), imgħax fuq il-“kont kurrenti” (EUR 34 629,49), u rimborż miċ-Ċentru ta’ Traduzzjoni tal-Korpi tal-Unjoni Ewropea (EUR 1 389,00);

               4.

               Jieħu nota, minn kummenti li għamlet il-Impriża Konġunta, li hija implimentat 99,9 % tal-baġit tagħha għall-2010 f’dak li jirrigwarda l-approprjazzjonijiet ta’ impenn; huwa mħasseb, madankollu, minħabba d-dewmien fl-implimentazzjoni ta’ attivitajiet li rriżulta f’rata ta’ utilizzazzjoni ta’ biss 63,4 % rigward l-approprjazzjonijiet ta’ ħlas;

               5.

               Jagħraf bi tħassib li t-trasferimenti mill-2009 ammontaw għal EUR 106 800 000 f’approprjazzjonijiet ta’ impenn u EUR 52 200 000 f’approprjazzjonijiet ta’ ħlas, u li l-parti l-kbira ta’ dawn l-approprjazzjonijiet ġejjin mill-Istat Ospitanti tal-ITER u huma allokati għall-kostruzzjoni tal-ITER;

               6.

               Jinnota mill-Kontijiet Finali tal-Impriża Konġunta li, fl-2010, l-approprjazzjonijiet ta’ impenn u ta’ ħlas ikkanċellati għall-infiq amministrattiv ammontaw għal EUR 1 090 550,73, filwaqt li approprjazzjonijiet ta’ ħlas ikkanċellati għall-infiq operazzjonali ammontaw għal EUR 50 713 452,82;

               7.

               Jissottolinja bi tħassib il-bilanċ kbir ta’ flus, li kien jammonta għal EUR 78 800 000 fi tmiem is-sena, somma li tirrappreżenta 26,8 % tal-approprjazzjonijiet ta’ ħlas disponibbli fl-2010;

      Akkwist u Għotjiet

               8.

               Jinnota mir-Rapport Annwali dwar l-Attività (RAA) tal-Impriża Konġunta għall-2010 li ngħataw total ta’ 44 kuntratt ta’ akkwist, għal valur totali ta’ EUR 826 000 000; jinnota, b’mod partikolari, li nbdew 42 proċedura ta’ akkwist operazzjonali, tlestew 43 evalwazzjonijiet ta’ akkwist u ġew iffirmati 43 kuntratt ta’ akkwist; jistabbilixxi wkoll mir-RAA li l-Impriża Konġunta ħarġet total ta’ ħames proċeduri ta’ akkwist amministrattiv, tat seba’ kuntratti ta’ akkwist amministrattiv għal valur totali ta’ EUR 6 000 000 u ffirmat sitt kuntratti ta’ akkwist;

               9.

               Jagħraf li nħarġu total ta’ 16-il proċedura ta’ għoti, tlestew 21 evalwazzjoni, ingħataw 23 ftehimiet u ġew iffirmati 29 ftehimiet;

               10.

               Jagħraf li l-Qorti tal-Awdituri eżaminat kampjun ta’ disa’ proċeduri ta’ akkwist u sitt proċeduri ta’ għoti; huwa mħasseb li, mid-disa’ proċeduri ta’ akkwist li ngħaddew minn awditu, tlieta rċevew biss offerta waħda; barra minn hekk, huwa mħasseb li għall-għotjiet, l-għadd medju ta’ proposti riċevuti kien biss proposta waħda għal kull sejħa; iħeġġeġ lill-Impriża Konġunta biex tiżviluppa Pjan ta’ Azzjoni b’miżuri konkreti u bi skadenzi ħalli timmassimizza l-kompetizzjoni u timxi fuq il-prinċipju ta’ valur għall-infiq fil-fażijiet tat-tħejjija, il-pubblikazzjoni, l-evalwazzjoni u l-ġestjoni tal-kuntratti;

               11.

               Jinnota li l-kontrolli magħmula mill-Impriża Konġunta qabel ma jsiru pagamenti skont ftehimiet ta’ għoti mhumiex dokumentati biżżejjed biex jipprovdu ċertezza rigward l-ottemperanza mar-rekwiżiti finanzjarji u dwar l-eliġibbiltà tal-kostijiet sottostanti; jissottolinja li l-Awditur Intern tal-Impriża Konġunta nnota wkoll li l-approċċ ta’ kontroll ex ante għall-ħlas ta’ klejms tal-ispejjeż la huwa effikaċi u lanqas imħejji sewwa biex jipproċessal-klejms tal-ispejjeż; jitlob lill-Impriża Konġunta biex tieħu l-miżuri meħtieġa ħalli ssaħħaħ il-kontrolli qabel ma jsiru l-pagamenti, u biex iżżomm lill-awtorità ta’ kwittanza infurmata dwar dan;

               12.

               Jinnota li l-lista ta’ benefiċjarji ta’ kuntratti u għotjiet mhijiex disponibbli għall-pubbliku fis-sit tal-Internet tal-Impriża Konġunta, u huwa mħasseb dwar dan in-nuqqas ta’ trasparenza; jitlob lill-Impriża Konġunta, għaldaqstant, biex timxi fuq l-eżempju tal-Impriżi Konġunti CLEAN SKY, FCH, IMI u SESAR u taġġorna s-sit tal-Internet tagħha b’lista kompluta ta’ benefiċjarji ta’ kuntratti u għotjiet għall-2010, kif ukoll għas-snin finanzjarji preċedenti;

      Is-sistemi ta’ kontroll intern

               13.

               Jinnota bi tħassib li s-sistemi ta’ kontroll intern tal-Impriża Konġunta għadhom ma ġewx stabbiliti u implimentati għalkollox kif jesiġi r-Regolament Finanzjarju tagħha; jiddispjaċih ukoll li tqajjem tħassib dwar iċ-ċirkwiti finanzjarji u l-firda tal-funzjonijiet; jagħraf li struttura organizzattiva ġdida bdiet tapplika fl-1 ta’ Jannar 2011; jinnota, madankollu, li r-responsabbiltà għaċ-ċirkwiti finanzjarji għadha ma ġietx assenjata kompletament u li karigi ewlenin tal-Impriża Konġunta kienu għadhom battala;

               14.

               Jitlob lill-Impriża Konġuntabiex tivvalida l-proċessi ta’ attività li jipprovdu informazzjoni finanzjarja lis-sistemi tal-kontabilità (ABAC u SAP); iħeġġeġ lill-Impriża Konġunta wkoll biex timplimenta għodda adegwata għall-ġestjoni tal-kuntratti operazzjonali li tkun integrata mas-sistemi ta’ rappurtar baġitarju u finanzjarju;

               15.

               Japprezza li l-Impriża Konġunta waqqfet Kumitat tal-Awditjar li jirrapporta direttament lill-Bord Governattiv, kif talbet l-awtorità ta’ kwittanza;

               16.

               Jinnota li l-Impriża Konġunta bdiet tiżviluppa strateġija tal-awditjar ex post, bil-għan li tivvaluta kemm huma legali u regolari t-tranżazzjonijiet sottostanti, li għandha tkun implimentata sal-2012; jissottolinja li l-Impriża Konġunta bdiet taħdem awtonomament f’Marzu 2008;

      L-Awditjar Intern

               17.

               Jirrimarka li r-Regoli Finanzjarji tal-Impriża Konġunta għadhom ma ġewx emendati biex jinkludu dispożizzjoni li tirreferi għas-setgħat tal-awditur intern tal-Kummissjoni rigward il-baġit ġenerali fl-intier tiegħu;

               18.

               Jinnota, madankollu, li l-Kummissjoni u l-Impriża Konġunta ħadu passi biex jiżguraw li jkunu definiti biċ-ċar ir-rwoli operazzjonali rispettivi tas-Servizz tal-Awditjar Intern tal-Kummissjoni u tal-funzjoni tal-awditjar intern tal-Impriża Konġunta.

      Id-dewmien fil-pagamenti tal-kontribuzzjonijiet ta’ sħubija u l-Ftehim tal-Istat Ospitanti

               19.

               Iqis li huwa essenzjali li l-Membri kollha tal-Impriża Konġunta jirrispettaw l-iskadenza għall-ħlas tal-kontribuzzjonijiet ta’ sħubija; jinnota li l-Bord Governattiv approva miżuri biex, fil-każ ta’ ħlas tard tal-kontribuzzjonijiet ta’ sħubija, ikun impost l-imgħax;

               20.

               Jagħraf li, minkejja li ftehim ospitanti dwar is-sit u l-appoġġ, il-privileġġi u l-immunitajiet ġie ffirmat bejn ir-Renju ta’ Spanja u l-Impriża Konġunta, is-sede permanenti għadha ma tqegħditx għad-dispożizzjoni tal-Impriża Konġunta; jinnota, madankollu, li l-Impriża Konġunta tokkupa sede temporanja sponsorizzata mir-Renju ta’ Spanja;

      Kummenti orizzontali dwar l-Impriżi Konġunti

               21.

               Jissottolinja li, sal-lum, il-Kummissjoni stabbiliet seba’ Impriżi Konġunti skont l-Artikolu 187 tat-Trattat dwar il-Funzjonament tal-Unjoni Ewropea; jinnota li sitt Impriżi konġunti (IMI, ARTEMIS, ENIAC, CLEAN SKY, FCH u ITER-F4E) huma fl-arja ta’ riċerka koperta mid-DĠ RTD u INFSO, filwaqt li waħda għandha l-inkariku li tiżviluppa sistema ġdida tal-ġestjoni tat-traffiku tal-ajru (SESAR) fil-qasam tat-trasport, u li l-attivitajiet tagħha huma sorveljati mid-DĠ MOVE;

               22.

               Jinnota li r-riżorsi totali indikattivi meqjusa neċessarji għall-Impriżi Konġunti kemm idumu jeżistu jammontaw għal EUR 21 793 000 000;

               23.

               Jinnota li l-kontribuzzjoni totali tal-Unjoni meqjusa neċessarja għall-Impriżi Konġunti kemm idumu jeżistu tammonta għal EUR 11 489 000 000;

               24.

               Jinnota li, għas-sena finanzjarja 2010, il-kontribuzzjoni kumplessiva tal-Unjoni għall-baġit tal-Impriżi Konġunti laħqet EUR 505 000 000;

               25.

               Jitlob lill-Kummissjoni biex tagħti lill-awtorità ta’ kwittanza kull sena informazzjoni konsolidata dwar l-ammont totali tal-finanzjament annwali għal kull Impriża Konġunta li jkun sar mill-baġit ġenerali tal-Unjoni, biex tiżgura t-trasparenza u ċ-ċarezza dwar l-użu tal-fondi tal-Unjoni u biex terġa’ tikseb il-fiduċja taċ-ċittadini Ewropej li jħallsu t-taxxi;

               26.

               Jilqa’ l-inizjattiva tal-ARTEMIS li fir-RAA tagħha tinkludi informazzjoni dwar il-monitoraġġ u r-rieżami tal-proġetti li jinsabu għaddejjin; jemmen li din hija prattika li għandhom jimxu fuqha l-Impriżi Konġunti l-oħra;

               27.

               Ifakkar li l-Impriżi konġunti huma sħubijiet bejn il-pubbliku u l-privat u li, b’konsegwenza ta’ dan, l-interessi tas-settur pubbliku u ta’ dak privat huma magħġuna flimkien; huwa ta-fehma li, fiċ-ċirkustanzi, il-possibbiltà ta’ kunflitti ta’ interess m’għandhiex tiġi skartata, imma għandha tiġi indirizzata sewwa; jistieden għalhekk lill-Impriżi Konġunti jinfurmaw lill-awtorità ta’ kwittanza dwar il-mekkaniżmi ta’ verifika li hemm fl-istrutturi rispettivi tagħhom, biex ikun jista’ jkun hemm ġestjoni tajba u prevenzjoni ta’ kunflitti ta’ interessi;

               28.

               Jinnota li, bl-eċċezzjoni notevoli tal-Impriża Konġunta għall-Proġett ITER u l-Iżvilupp tal-Enerġija mill-Fużjoni, l-Impriżi Konġunti huma strutturi relattivament żgħar u ġeografikament ikkonċentrati; jemmen għalhekk li għandhom jiġmgħu r-riżorsi tagħhom kull fejn dan ikun possibbli;

               29.

               Jistieden lill-Qorti tal-Awdituri tipprovdi lill-awtorità ta’ kwittanza azzjonijiet ta’ segwitu għall-kummenti li għamlet għal kull waħda mill-Impriżi Konġunti fir-rapport rispettiv dwar il-kontijiet finali għas-sena finanzjarja 2011;

               30.

               Jistieden lill-Qorti tal-Awdituri biex, fi żmien raġonevoli, tipprovdirapport speċjali lill-Parlament dwar il-valur miżjud tal-istabbiliment tal-Impriżi Konġunti għat-twettiq effiċjenti tal-programmi ta’ riċerka, żvilupp teknoloġiku u dimostrazzjoni tal-Unjoni; jirrimarka wkoll li l-istess rapport għandu jinkludi valutazzjoni tal-effikaċja tal-istabbiliment tal-Impriżi Konġunti.

      (1)  ĠU C 368, 16.12.2011, p. 24.

      (2)  ĠU L 248, 16.9.2002, p. 1.

      (3)  ĠU L 90, 30.3.2007, p. 58.

      (4)  ĠU L 357, 31.12.2002, p. 72.


title: Deċiżjoni tal-Kunsill (PESK) 2016/37 tas-16 ta' Jannar 2016 dwar id-data ta' applikazzjoni tad-Deċiżjoni (PESK) 2015/1863 li temenda d-Deċiżjoni 2010/413/PESK dwar miżuri restrittivi kontra l-Iran

text:
               16.1.2016

               MT

               Il-Ġurnal Uffiċjali tal-Unjoni Ewropea

               LI 11/1

         DEĊIŻJONI TAL-KUNSILL (PESK) 2016/37
   tas-16 ta' Jannar 2016
   dwar id-data ta' applikazzjoni tad-Deċiżjoni (PESK) 2015/1863 li temenda d-Deċiżjoni 2010/413/PESK dwar miżuri restrittivi kontra l-Iran
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-26 ta' Lulju 2010, il-Kunsill adotta d-Deċiżjoni 2010/413/PESK (1) dwar miżuri restrittivi kontra l-Iran.

               (2)

               Fl-14 ta' Lulju 2015, iċ-Ċina, Franza, il-Ġermanja, il-Federazzjoni Russa, ir-Renju Unit u l-Istati Uniti, bl-appoġġ tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà, laħqu ftehim dwar soluzzjoni komprensiva fit-tul għall-kwistjoni nukleari Iranjana. L-implimentazzjoni b'suċċess tal-Pjan ta' Azzjoni Komprensiv Konġunt (PAKK) ser tiżgura n-natura esklużivament paċifika tal-programm nukleari Iranjan u tipprovdi għat-tneħħija totali tas-sanzjonijiet kollha relatati mal-kwistjonijiet nukleari.

               (3)

               Fl-20 ta' Lulju 2015, il-Kunsill tas-Sigurtà tan-Nazzjonijiet Uniti adotta r-Riżoluzzjoni (UNSCR) 2231 (2015) li tapprova l-PAKK, filwaqt li ħeġġeġ l-implimentazzjoni sħiħa tagħha f'konformità mal-iskeda ta' żmien stabbilita fil-PAKK u li tipprovdi għal azzjonijiet li għandhom isiru f'konformità mal-PAKK.

               (4)

               L-UNSCR 2231 (2015) tipprovdi li, malli l-IAEA tkun ivverifikat l-implimentazzjoni tal-impenji tal-Iran relatati ma' kwistjonijiet nukleari kif stabbilit fil-PAKK, id-dispożizzjonijiet tal-UNSCR 1696 (2006), 1737 (2006), 1747 (2007), 1803 (2008), 1835 (2008), 1929 (2010) u 2224 (2015) għandhom jiġu terminati.

               (5)

               L-UNSCR 2231 (2015) tipprovdi wkoll li l-Istati għandhom jikkonformaw mad-dispożizzjonijiet rilevanti li jinsabu fid-dikjarazzjoni tal-14 ta' Lulju 2015 miċ-Ċina, Franza, il-Ġermanja, il-Federazzjoni Russa, ir-Renju Unit, l-Istati Uniti u l-Unjoni Ewropea, mehmuża bħala l-Anness B għall-UNSCR 2231 (2015), li għandha l-għan li tippromwovi t-trasparenza u toħloq atmosfera li tiffaċilita l-implimentazzjoni sħiħa tal-PAKK.

               (6)

               Fit-18 ta' Ottubru 2015, permezz tad-Deċiżjoni (PESK) 2015/1863 (2), il-Kunsill iddeċieda li jittermina l-implimentazzjoni tas-sanzjonijiet ekonomiċi u finanzjarji kollha tal-Unjoni relatati ma' kwistjonijiet nukleari, b'kont meħud tal-UNSCR 2231 (2015) u l-Anness B għall-UNSCR 2231 (2015), fl-istess ħin li l-IAEA tkun ivverifikat li l-Iran implimenta l-miżuri maqbula relatati ma' kwistjonijiet nukleari.

               (7)

               Permezz tad-Deċiżjoni (PESK) 2015/1863, il-Kunsill iddeċieda wkoll li jintroduċi, malli l-IAEA tkun ivverifikat l-implimentazzjoni tal-impenji tal-Iran relatati ma' kwistjonijiet nukleari, reġim ta' awtorizzazzjoni l li jirrieżamina u jiddeċiedi dwar trasferimenti relatati ma' kwistjonijiet nukleari lejn, jew dwar attivitajiet relatati ma' kwistjonijiet nukleari ma', l-Iran li mhumiex koperti mill-UNSCR 2231 (2015), b'konsistenza sħiħa mal-PAKK.

               (8)

               Skont it-tieni paragrafu tal-Artikolu 2 tad-Deċiżjoni (PESK) 2015/1863, dik id-Deċiżjoni għandha tapplika mid-data li fiha l-Kunsill jinnota li d-Direttur Ġenerali tal-IAEA ppreżenta rapport lill-Bord tal-Gvernaturi tal-IAEA u lill-Kunsill tas-Sigurtà tan-Nazzjonijiet Uniti li jikkonferma li l-Iran ħa l-miżuri speċifikati fil-paragrafi 15.1 sa 15.11 tal-Anness V tal-PAKK.

               (9)

               Il-Kunsill innota li fil-16 ta' Jannar 2016 id-Direttur Ġenerali tal-IAEA ppreżenta rapport lill-Bord tal-Gvernaturi tal-IAEA u lill-Kunsill tas-Sigurtà tan-Nazzjonijiet Uniti li jikkonferma li l-Iran ħa l-miżuri speċifikati fil-paragrafi 15.1 sa 15.11 tal-Anness V tal-PAKK,

         ADOTTA DIN ID-DEĊIŻJONI:
   Artikolu 1
   Id-Deċiżjoni (PESK) 2015/1863 għandha tapplika mis-16 ta' Jannar 2016.
   Artikolu 2
   Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, is-16 ta' Jannar 2016.

            Għall-Kunsill

            Il-President

         A.G. KOENDERS

      (1)  Deċiżjoni tal-Kunsill 2010/413/PESK tas-26 ta' Lulju 2010 dwar miżuri restrittivi kontra l-Iran u li tħassar il-Pożizzjoni Komuni 2007/140/PESK (ĠU L 195, 27.7.2010, p. 39).

      (2)  Deċiżjoni tal-Kunsill (PESK) 2015/1863 tat-18 ta' Ottubru 2015 li temenda d-Deċiżjoni 2010/413/PESK dwar miżuri restrittivi kontra l-Iran (ĠU L 274, 18.10.2015, p. 174).


title: 2006/410/KE: Deċiżjoni tal-Kummissjoni ta' l- 24 ta' Mejju 2006 li tistabbilixxi l-ammonti li, skont l-Artikoli 10(2), 143d u 143e tar-Regolament (KE) Nru 1782/2003, isiru disponibbli għall-FAEŻR u l-ammonti disponibbli għan-nefqa tal-FAEG

text:
               15.11.2008

               MT

               Il-Ġurnal Uffiċjali ta’ l-Unjoni Ewropea

               496

         DEĊIŻJONI TAL-KUMMISSJONI
   ta' l-24 ta' Mejju 2006
   li tistabbilixxi l-ammonti li, skont l-Artikoli 10(2), 143d u 143e tar-Regolament (KE) Nru 1782/2003, isiru disponibbli għall-FAEŻR u l-ammonti disponibbli għan-nefqa tal-FAEG
   (2006/410/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni (1) u b’mod partikolari l-Artikolu 12(2) u (3) tiegħu,
   Billi:

               (1)

               L-Artikolu 10 tar-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ sostenn taħt il-politika agrikola komuni u li jistabbilixxi ċerti skemi ta’ sostenn għall-bdiewa (2) jistabbilixxi l-metodu għall-ikkalkular tal-ammonti netti għall-modulazzjoni li għandha ssir disponibbli għall-Fond Agrikolu Ewropew għall-Iżvilupp Rurali (FAEŻR). L-Artikoli 143d u 143e ta’ dak ir-Regolament jiffissaw l-ammonti li għandhom isiru disponibbli għall-FAEŻR għar-ristrutturar fir-reġjuni tal-qoton u t-tabakk.

               (2)

               L-ammont massimu annwali disponibbli għan-nefqa tal-Fond Agrikolu Ewropew ta’ Garanzija (FAEG) qabel it-trasferimenti għall-FAEŻR sal-2013 huma stabbiliti fl-Anness I tal-Ftehim Interistituzzjonali tal-qafas finanzjarju 2007-2013 (3).

               (3)

               L-ammonti li għandhom ikunu disponibbli għall-FAEŻR u l-bilanċ nett li għanduu jkun disponibbli għan-nefqa tal-FAEG għandhom jiġu ffissati fuq il-bażi ta’ dawk l-ammonti massimi annwali għas-snin tal-baġit 2007-2013

         IDDEĊIEDET KIF ĠEJ:
   Artikolu uniku
   L-ammonti disponibbli għas-snin tal-baġit 2007 sal-2013 għall-Fond Agrikolu Ewropew għall-Iżvilupp Rurali — (FAEŻR) skont l-Artikoli 10(2), 143d u 143e tar-Regolament (KE) Nru 1782/2003 kif ukoll il-bilanċ nett disponibbli tan-nefqa għall-Fond Agrikolu Ewropew ta’ Garanzija (FAEG) ġew stabbiliti fl-Anness għal din id-Deċiżjoni.

      Magħmul fi Brussell, 24 ta' Mejju 2006.

            Għall-Kummissjoni

         Mariann FISCHER BOEL

            Membru tal-Kummissjoni

      (1)  ĠU L 209, 11.8.2005, p. 1.

      (2)  ĠU L 270, 21.10.2003, p. 1. Ir-Regolament kif l-aħħar emendat bir-Regolament tal-Kummissjoni 319/2006 (ĠU L 58, 28.2.2006, p. 32).

      (3)  Għadu mhux ippubblikat fil-Ġurnal Ufficċjali.

      L-ANNESS

                  Mil €

                  Sena tal-baġit

                  Ammonti disponibbli Għall-FAEŻR

                  Bilanċ nett disponibbli Għan-nefqa tal-FAEG

                  Art. 10(2) ta’ R.1782/2003

                  Art. 143d ta’ R.1782/2003

                  Art. 143e ta’ R.1782/2003

                  2007

                  984

                  22

                  44753

                  2008

                  1 241

                  22

                  44 954

                  2009

                  1 252

                  22

                  45 405

                  2010

                  1 257

                  22

                  45 867

                  2011

                  1 231

                  22

                  484

                  45 880

                  2012

                  1 231

                  22

                  484

                  46 356

                  2013

                  1 228

                  22

                  484

                  46 840